text:
Loraa Bagboo ko ñaaweteeɗo !
Ñaawooɓe Ñaawirde Kuuge Winndereere (CPI) wonnde to La Haye (laamorgo Pays Bas) fellitii ñaawde Looraa Bagboo, oon gonnooɗo hooreejo leydi koddiwaar. Ɗuum, ko caggal nde ɓe cikkitii dalillaaji gaddanooɗi ñaawirde ndee addude mo toon e wiyde ina ñaawa mo. Jooni noon, ɓayri ɓe pellitii ñaawde mo, firti ko won dalillaaji njogaa gaddanooji yimɓe tuumde mo geɗe nay (4) : warhoore aadeewo, woni warngooji e njangu e rewɓe e golle yoorɓerndaagu kam e ownugol beeli.
Hade maɓɓe fellitde ñaawde mo, maa ɓe njuurnitii dalillaaji kollitaaɗi ɗii, gila e haala 108 seede, haa e 22 000 hello binndi haa e dille e wideyooji. Bagboo woni hooreejo leydi gadano mo CPI teeɓtii, ina yiɗi ñaawde ɗum. Kanko Bagboo omo yahra e duuɓi 69. Bone ɗe tuumaa ɗee mbaɗi ko caggal juɓɓingol woote gardagol leydi Koddiwaar. Ko ina wona e 3 000 fittaandu mbaasaama e hare waɗnoonde e oon sahaa hakkunde makko e senngo Alasan Watara e Giyoom Soroo. O jagganoo ko e lewru abriil 2011, o nawaa La Haye e lewru noowammbar 2011. Omo wondi toon e Charles Blé Goudé, gardinooɗo sukaaɓe wondunooɓe e laamu maɓɓe.
fuutamedia .com
pulaaar.org
hamada
Wallifiiɓe
- taariikha sheikh usman bii fodio be taaniraabe makko
- MISS MAURITANIE FRANCE : LE SACRE DE LA RAVISSANTE SY GAISSIRY (PHOTOS)
- sud mauritanie..le Gouverneur de boghe menace la population
- Indice de Perception de la Corruption en Mauritanie
- sud mauritanie..le Gouverneur de boghe menace la population
- [...]


c: text/html

text:
LABAƊO.. FULLƁE 2014)
ontaaɗo Fulɓe hannde wiyetee ko Wuuri Bah. Ko kaŋko nawi raay ñalnde paɗɗondiral Fulɓe caggal leydi yuɓɓinaa to Pari e lewru maayndu nduu. Sanne wolde ndee muusiino no feewi sabu kamɓe fof ko ɓe rewɓe labaaɓe. Kono tan baawɗo oo hawii etee ko koaŋko woni Wuuri Bah mo Pulaagu.com bismii hannde ngam anndinde Fulɓe mo woni oo suka jontaaɗo to mbaydi, mawɗo kadi to hakkille e miijo. Haŋkadi yontii nde o holleteee renndo men ngoo sabu ko e naange men hannde haa hitaande ndee maaya nde o itta gorlal ngal o hokka goɗɗo.
Ko ñalnde 15 Colte 2014 fedde Association Jontaaɗo yuɓɓini paɗɗondiral ngal to Pari. Alaa luutaaɗo oon jamma so wonaa mo heɓaani biyee, sabu saal oo heewii haa waɗti dalƴude! Baylaa Aamadu Saar, mawɗo fedde Association Jontaaɗo, hollii kadi darnde mum e waawde mum yuɓɓinde hono ɗee dente njooɗndam e Pulaagu. Ma en ngartu e makko kaŋko Baylaa e wondiiɓe makko ngaam anndinde renndo ngoo golle maɓɓe paayondinɗe. Hannde, yontaa tigi ko Wuuri Bah, ko kaŋko cummbanten hade ko juɗaa ɓenndude. Yaajantaa-en so wonaa haŋkadi pawen konngol e yeeso makko.
Pulaagu.com: Ko adii fof ko weltaare mawnde e bismaade suka bayɗo hono Wuuri Bah, toowɗo hakkille, moƴƴo miijo kadi ena waɗdi heen yonteede e fistude!
Miss Peul Diaspora: Mi salminii yillotooɓe lowre Pulaagu fof, yantude e kala beltotooɗo e Pulaagu. Miin mbiyetee-mi ko Wuuri Bah. Miɗo yahra e duuɓi noogaas. Njeyaa-mi ko MBoolo Biraan to diiwaan Fuuta-Tooro, Senegaal. Kono njibinaa-mi ko wuro ena wiyee Deauville e nder Normanndi, France. Ko e Normanndi njibinaa-mi, kadi ko ɗoo mawnu-mi. Miin fof e wonde jibinannde France, mi yehiino to leydi men Senegaal e hitaande 2010 ndee, mbaɗ-mi toon duuɓi ɗiɗi sabu yiɗde anndude nokku mo jinnaaɓe am ummii. Kadi yiɗde kadi ɗigginde Pulaar am sabu hay so miɗo haala Pulaar no feewi ne, Pulaar am oo ena ŋakki laaɓde seeɗa (jaleeɗe...).
Pulaagu.com: Jooni hol no miijo ardi e maa naatde e kawgel paɗɗondiral ngal? Hol ko duñ-maa heen?
Image
Baylaa Aamadu Saar e Wuuri Bah
Miss Peul Diaspora: Paɗɗondiral ngal naatni-mi heen ko funeere am ena wiyee Galo Bah. Ko kaŋko winnditii innde am toon. Kadi o waynaaki-mi. O ar tan o wiyi o winnditii kam e Miss Peul Diasporaa 2014. Nde o haalani-mi, mbiymoo-mi aan kam so aɗa naatna-mi e ɗuum kam tintin-am! Kono miin ne mi waɗaani ɗum caɗeele, njaɓ-mi sabu miɗo anddi miɗo waawi nawde heen raay. Kadi waɗi-mi jaɓde naatde heen ko ko o woni fuuneere am koo. Kono kadi nde wonnoo ko Pulaagu wiyaa, mi fawaani heen daande sabu noddaango Fulɓe ena weli nootaade. Ko e Pulaagu min nehaa, ko ɗuum jinnaaɓe amen paarnortoo.
Kaŋko funeere am oo Galo, alaa ɓurɗo-mo yiɗde Pulaagu e ganni makko. Kala nde Pulaar dilli, o yahat. Ndeke huunde ndee ena tiiɗi e makko no feewi. Ko ɗuum waɗi pellit-mi waɗde heen becce am haa Alla hokki-mi heen martaba.
Pulaagu.com: Kono hol no jinnaaɓe ɓee njaɓiri yo a naat e paɗɗondiral ngal?
Miss Peul Diaspora: Jinnaaɓe ɓee kadi mbaɗaani heen caɗeele sabu eɓe nganndi ko Pulaagu noddi min. Kamɓe e koye maɓɓe ɓe njiɗi ko min tiiɗnoo e Pulaar, min njiɗo koye amen. Wadde nde ɓe nani ko e geɗe Pulaagu min kuccani naatde, ɓe mbeltiima heen sanne. Hay saɗeende mi heɓaani e maɓɓe. Miɗo waawi wiyde nih ko duwaawu maɓɓe addi-mi haa ɗo njettii-mi hannde ɗoo.
Pulaagu.com: Miɗo anndi neɗɗo finataa subaka tan wiya ena jeyee e paɗɗondiral, hol no keblori-ɗaa haa mbaaw-ɗaa daraade e hakkunde peñcu ngal hollude mo woni aan, no mbay-ɗaa e no miijorto-ɗaa?
Miss Peul Diaspora: So Alla keblagol ngol ena muusi haa wooroo. Ko tiiɗnaare mawnde e muñal sabu ena juuti etee geɗe ɗe min mbaɗata ɗee ena keewi. Maayirɗe biir fof mi yahat Pari ngam tawtoreede keblitte ɗee. Mi ekkinte ñaaƴo, ngamri, haalde e peñcu e geɗe bayɗe hono oon. Kadi amin mbaɗa jaɓɓal tawa ko paɗe toowɗe, kadi ko dumunna juutɗo min mbaɗata ɗum. Ko darnde e dogdu waawde waɗde wakuuji keewɗi e ñalawma. Min keblataa ko yontere fof balɗe ɗiɗi (Hoore-Biir e Dewo).
Kala ko heblooɓe ɓee mbiyi, alaa e sago keɗo-ɗaa, ɗoofto-ɗaa wasiyaaji maɓɓe, kadi mbaɗaa ko mbiye-ɗaa yo a waɗ. Ena naamndii jogaade coftal e ɓanndu mum, kono kadi ena naamndii jogaade hakkille no gollorii e renndo.
Pulaagu.com: Mbar aan e hoore maa ñaaƴo ngoo aɗa tini e hoore maa aɗa waawi ɗuum?
Miss Peul Diaspora: Miin kam ko mi pellitɗo tan waɗde heen faayiida, mi yejjitat muuseeki e njuuteendi golle ɗee. Kono kala ko ekkii-mi toon, mi waɗii heen hakke baawɗe am.
Pulaagu.com: Kono mbar a fuɗɗaaki sikkitaade baawal maa jokkude golle ɗee Alla e majje muusde? Sabu waktuuji sappo ñalawma fof, balɗe ɗiɗi e yontere ena sokka ɓalli!
Miss Peul Diaspora: Mi yiyi woppuɓe sabu golle ɗee muusde. Miin e hoore am miɗo riiwta sahaa kala jarabi wiyde miɗo fooftoo walla miɗo yahra caggal. Pellital ngal woɗɗii e am no feewi haa nganndu-ɗaa, so ɓennii Alla alaa fof ko waawno ñawnude ɓernde am ha mi yahra caggal.
Pulaagu.com: Eey, jooni miɗo yiɗi anndude hol ko cikku-ɗaa tan woni geɗel gootel ngel ñaawooɓe ɓee njiyi e maa haa mi toɗɗi-maa paɗɗo fulɓe?
Miss Peul Diaspora: So goonga e miijo am, cikku-mi tan ko haala ka kaal-mi ñalnde heen kaa, woni ko ngowlu-mi e Pulaar koo. Gooto e amen kala maa haalde e renndo ngoo, ɓama mokkoroo haala ko woni miijo mum, eɓɓo mum e yiyannde mum fayde e geɗe toɗɗiiɗe renndo Fulɓe ngoo. Nde ɓam-mi mikkoroo ndee, kaal-mi ko woni eɓɓo am so mi toɗɗaama, mi tinii e renndo ngoo weltaare mawnde sabu foɓɓaango ko wooto. E miijo am ɗuum ena jeyaa e ko waɗi mi toɗɗeede paɗɗo Fulɓe. E miijo am keeriiɗo noon...
Pulaagu.com: Jooni a toɗɗaama paɗɗo Fulɓe, golle maa ngasii walla ko jooni puɗɗotoo?
Miss Peul Diaspora: (jaleeɗe...) Alaa, ko jooni golle ɗee puɗɗotoo. Miɗo jogii eɓɓe mawngo fayde to leydi men haa teeŋti e Fuuta. Njiɗ-mi ko daranaade ɓeydude cellal Fuutaŋkooɓe, teeŋti e riiwtude ñawu sibbiru biyeteeɗo "Paludisme" oo. Oɗon nganndi ko ñawu ngu ɓowɗi ngaddaata e yiɓe. Wadde ko ɓuri teeŋtude tan ko wallude Fuutaŋkooɓe no keɓiri fabiyoŋaaji moƴƴi ngam moolaade heen jamma. Kadi fabiyoŋ gooto tan waawaa jogeede duuɓi. Hitaade kala tawata ko e nattii waawde surde ɓowɗi. Yaama tawa omo yuli, walla ngujam ndognojam ɓowɗi ɗam tawa suyii. Ko ɗuum woni ko niɗ-mi daranaade so Alla jaɓii.
Pulaagu.com: Ɗuum fof ena naamndii ngalu keewngu. Hol no nganniyi-ɗaa heɓirde ngalu ngam siynude ngoo eɓɓo?
Miss Peul Diaspora: Ko adii fof Fedde Miss Peul Diaspora ndee ena jeyaa e wallooɓe-mi darnude eɓɓo ngoo. Kamɓe eɓe njoganii hono ɗeen geɗe humpito sabu hitaande fof eɓe ɗofta Miss toɗɗaaɗo oo e eɓɓo mum. Caggal ɓeen, miɗo jokkondiri e Meer wuro amen hono Honfleur, ɗoo e Normanndi. Ngam renndinde balle, ma min njuɓɓin ñalɗi hirjino sahaa kala, ñalɗi pine, kawgelaaji futbal e geɗe nannduɗe heen.
So min ndenndinii haa timmii, min cooda kala ko min cokli ngam yahde to Fuuta, to geɗe ɗee coklaa too.
Pulaagu.com: So tawii aɗa yiɗani Fulɓe heɓde geɗel gootel tiiɗngel tan, hol ko ngel foti wonde?
Miss Peul Diaspora: Miin kam hannde alaa ko ɓur-mi yiyde Fulɓe ena njogoo hannde so wonaa cellal? Cellal ardii fof sabu heewɓe e Fulɓe wonɓe e nokkuuji men ko waasɓe. Ɓe mbaawaa soodde leɗɗe ngam safraade. Walla so ɓe coodii leɗɗe, ɓe ɗawat koye maɓɓe ñaamdu e yardu ngam safraade. Ndeke cellal ko ngalu e nder renndo men sabu ko kañum woni baaba mum ɓamtaare. So cellal ena woodi tan, maa seeɗa jogaaɗo oo waɗe e nguura walla nehdi sukaaɓe. Ko ɗuum woni ko njenanaa-mi.
Pulaagu.com: Miss Peul Diaspora ɓennuɗo oo ko Faatu Bah. En njiyi lappol makko e Fuuta e hitaande ɓennunde ndee mbar aɗa jokkondiri e makko e hol no hakkunde mon wayi?
Miss Peul Diaspora: Faatu Bah amin njokkondir sanne. Tee omo waajoo-mi no feewi ngam wallude-mi e peeje e no golle poti yahrude. Omo haalana-mi kadi no golle njahri tuma nde o jogii lefol Miss ngol. Amin keewi yeewtude e telefon.
Pulaagu.com: Hol nde nganniyi-ɗaa yahde Fuuta ngam siynude eɓɓo maa ɓeydude cellal Fuutaŋkooɓe?
Miss Peul Diaspora: So Alla ko e daawal eɓɓo e renndinde doole wonaa. Mi jaggaani tawo ñalnngu nde njahat-mi.
Pulaagu.com: Miɗo jogii naamnal battanal. Aɗa anndi hannde woni Pullo wonaa mbaadi tan. Pulaar ko ɗemngal, ena winndee, ena janngee koko naati e ordinateeruuji e portaaɓe ekn, hol ko woni yiyannde maa e jaŋde Pulaar?
Miss Peul Diaspora: Jaŋde Pulaar ko huunde tiiɗnde no feewi sabu neene am e baaba am fof ko ɗemngal Pulaar nanata. Ko goonga miɗo yiɗi janngude haa mi ɗiggina bonndol Pulaar sabu hannde so e naatii e Facebook walla ko wayi noon, a yiyat Pulaar ena huutoree no feewi. So a yiyi binndi ɗii noon, aɗa hula tan maa taw ena saɗi janngude haa wooroo? Kono miɗo yiɗi janngude so Alla.
So mi naatii e Enternet hannde miɗo yiya gurupaaji e Facebook haa keewi ena kaala haala Pulaagu, ena ndiisnondira baɗte ɗemngal ngal. Kadi Fulɓe ena e lesɗe keewɗe, wadde maa ɓeydo wallude en ɓallondirde e renndude sago ngam ɓatude leñol men. A yiyi ñalnde paɗɗondiral ngal, araaraayuuji leyɗeele Fulɓe fof ena mbeeynaa. Miin njoginii-mi ko araaraay Kameruun. Ɗuum ko yiɗde tan hollirde Fulɓe ena caakii e Afrik, kono kamɓe fof ko ɓe gootum...
Pulaagu.com: Wuuri Bah, konngol maa battanol fayde e renndo Fulɓe?
Miss Peul Diaspora: Ko wiyde tan, a jaaraama no feewi e bismaade-mi e lowre Pulaagu. Ko faaro men enen fof
Roɓindii konngi Wuuri Bah ko Ibraahiima Saar . Yeewtere ndee fof waɗaa ko e ɗemngal Pulaar.
FUUTAMEDIACOM
hamada
Wallifiiɓe
- taariikha sheikh usman bii fodio be taaniraabe makko
- MISS MAURITANIE FRANCE : LE SACRE DE LA RAVISSANTE SY GAISSIRY (PHOTOS)
- sud mauritanie..le Gouverneur de boghe menace la population
- Indice de Perception de la Corruption en Mauritanie
- sud mauritanie..le Gouverneur de boghe menace la population
- [...]

robotstxt: allowed

filter: keep


text:
Koolol Maayo : wuro Ɓoggee
Tuggi 7 haa 9 deesaambar 2012, Ɓoggee (Muritani) e Demet (Senegaal) njuɓɓidinii koolol « Blues du Fleuve » gaadorinoongol yuɓɓineede to wuro Podoor (Senegaal). Faandaare ndeeɗoo winndannde ko hollitde wuro Ɓoggee jogorɓe arde tawtoreede koolol ngol ɓe nganndaano wuro ngoo.
Ɓoggee e daartol mum
Ɓoggee ko innde wuro, laamorgo falnde (departema) kam e komin/meeri). Ngo woni ko hedde 320 km bannge fuɗnaange worgo Nuwaasoot, dow fonngo rewo maayo Senegaal, e nder bannge worgo wilaaya (diiwaan) Barakna. Ko leeɗe tati ngoni e Ɓoggee : Ɓoggee-dow (Ɓoggee keedɗo dow), e Ñooli, e Ɓoggee-les (Ɓoggee keedɗo les). Ɓoggee ina anndiraa inɗe ɗiɗi : Dubaango e Ɓoggee :
Dubaango : Aada jaŋtaaɗo nokku oo (aada ɓooyɗo mo ñalɗi mum nganndaaka) nanngi wonde ko biyeteeɗo Dubaango Bellal Demmba Baawuura Aali Paate inniraa tulde ceenal e gure ɗiɗi koɗnooɗe e dow mayre, hono Dubaango, to bannge hirnaange (kam wonnoo lasli Ɓoggee-dow, nattii woode hannde), e Tulde-Dubaango, to bannge funnaange.
Ɓoggee : E nder leegal Ɓoggee-dow leɗɗe ɓowde ina keewnoo heen no feewi. Hoɗɓe e wuro ngoo ina keewnoo waɗde ɓogge (ɓoggude ko sammude/ittude paali ɓohe ina ñaama, e sirde kobje ɓowde ɗee ina moccira ɓoggi). Ine wiyee wonde innde Ɓoggee ndee iwi ko e ɓogge (cammugol ɓiɓɓe ɓowde) ; ko laamu koloñaal njiimnoongu leydi ndii haa e hitaande 1960 winndiri innde wuro ngoo Boghé.
Leegal Ɓoggee-dow
Kam woni lasli walla fuɗɗoode Ɓoggee, ɗo wonnoo gurel tokosel, ƴellitii haa wonti hannde sahre (saare) mawnde. Ɓoggee-dow woni ko rewo caaɗngol Jiñcu; caaɗngol ngol woni ko hakkunde leegal Ɓoggee-dow e legal Ɓoggee-les. Woni ko rewo caaɗngol Jiñcu. Ko pom mahaaɗo e hitaande 1958 jokkondiri leeɗe ɗiɗi ɗee. Ɓoggee dow woni ko e jeeri, e dow tulde ɓooynde, jiimti e kolaaɗe gonɗe e saraaji mum, ɗum addani ɗum wiyeede Ɓoggee-dow.
Leegal Ɓoggee-les (walla Ɓoggee-eskaal)
Waɗi ngalɗoo leegal innireede nii ko sabu kanngal ɓuri legal Ɓoggee-dow lesɗude. Ɓoggee-les woni ko e waalo, e kolangal, e daande maayo Senegaal, hakkunde mayo ngoo e caaɗngol Jiñcu. Haa e hedde 1950, woon innirtunooɓe leegal ngal Huɓeere e fawaade e huɓeere jippunde (eskaal) nde julankooɓe faraysenaaɓe mahnoo hedde 1905 sara estaad meeri hannde oo. E hitaande 1908, leegal Ɓoggee-eskaal siiñcaa bannge hirnaange, tawi woɗɗaani huɓeere ndee : no innde mayre holliri ɗum nii, ngalɗoo leegal kesal ko jippunde kompañiiji julaaɓe (julankooɓe) oropnaaɓe, haa teeŋti noon e faraysenaaɓe, hono jippule Dagana (Daŋana) e Podoor e Kayhayɗi e Maatam e Bakkel, e ko nanndi heen (ekon). Gila nde leegal ngal sosaa, ko ngal nehaande nguurndam wuro Ɓoggee e diiwaanuuji saraji mum fof, to bannge njuɓɓudi laamu, to bannge njulaagu e faggudu e to bannge pinal.
Leegal Ñooli
Leegal Ñooli woni ko funnaange leegal Ɓoggee-dow. Hono leegal Ɓoggee-dow nii, ko ɓuri heewde e Ñooli woni ko e nokku wuro Dubaango ɓooyngo ngoo. Ko ɓuri heewde e leegal ngal ko gese jeeri wonnoo haa e kitaale 1960-1970. Cosgol ngal leegal e yaawde ngal yaajde, ceedtinta ko wuro Ɓoggee nana wonta sahre mawnde nde alaa ɗo haaɗi, teeŋti noon gila e yooro mawngo ngo kitaale 1968-1973. Nokku oo ko laabi-celi laawol Ɓoggee-Eeleega e laawol Ɓoggee-Kayhayɗi.
No Ɓoggee woorunoo ndeen
Ɓoggee ko nehaande diiwaan ganndiraaɗo halayɓe, baɗɗo ko ɓuri capanɗe nay wuro (rewo e worgo maayo Senegaal), jeyaaɗo e Fuuta Tooro, pecciiɗo hannde hakkunde Muritani e Senegaal. Gila hanki haa hannde Ɓoggee e saraaji mum ko nokku ndema e ngaynaaka, e njulaagu, nokku kawral walla pottital leƴƴi e ɗemɗe e pine, e dow fawaade e ngonka nokku oo e daande mayo Senegaal, hakkunde sewnde maggo e geec, kadi e fawaade e ngonka nokku oo hakkunde laabi celi, ummoraade maayo walla dow mum, ummoraade rewo maa funnaange walla hirnaange Muritani, walla feewde rewo Senegaal (hono diiwaan reerde, walla hakkunde-maaje). Wuro Ɓoggee ɓurnoo anndireede fof ko wonnoode ɗum :
Nokku pinal ganndaaɗo e kakkunde leyɗeele
Duɗe Quraana walla mahadaraaji keewɗi ina ngoodnoo, ine limtetenoo e nder Ɓoggee e diiwaan mum. Sikke alaa, duɗal ɓurnongal maantinde heen, gaddannongal Ɓoggee yaynaade to bannge pinal, duɗal keblunongal seerenɓe daande maayo Senegaal heewɓe ko duɗal jaaɓi-haaɗtirde ganndiranoongal Duɗal Galle Saakooɓe, cosanoongal e hitaande 1905. Ngalɗoo duɗal ene lollunoo sanne, engal fooɗtatnoo almuuɓe ummoriiɓe baŋ-yoo-baŋ e leydi ndii kam e diiwaan oo fof, sabu mbaawka e ɓure cosnooɗo ngal oo, hono Ceerno Aamadu Muttaar Saako (1867/70-1934), gonnooɗo Qaadi (Ñaawoowo) diiwaan Ɓoggee tuggi 1905 haa nde o ruttii e joom makko e hitaande 1934.
Ekkol Ɓoggee jeyaa ko e ekkolaaji gadiiɗi e Muritani. O sosaa ko e hitaande 1908, kono o fuɗɗii gollaade tigi rigi ko e 1921-1922 sabu darnde afriknaajo gardinooɗo mo oo, tuggi 1922 haa 1952, hono Ndarnaajo biyeteeɗo Njawaar Saar. Jagge Muritani keewɗe caggal jeytaare Muritani ko ɗoon tutaa.
Kewuuji pinal e coftal ɓalli baaɗi no jaŋde e nder guurti (cours de vacances) e tiyaataar e gaaci e basket ball, ekn, kam e golle nafoore renndo (jokkere enɗam) meeɗaa seerde e yuɓɓineede e wuro hee. Nde wonnoo ɗee golle ina tiiɗnoo sukaaɓe wuro ngoo no feewi, ene saɗnoo yiyde almuuɓe walla sanɗaaji wuro ngoo waɗoytunooɓe guurti mum en banngeeji goɗɗi ko wonaa Ɓoggee.
Nokku wiɗto e heblo safaara jawdi
Hanki, e nder duuɓi sappooji limtinɗi haa nde Muritani heɓti hoore mum, haa teeŋti noon hakkunde golwole adunayankooje ɗiɗi ɗee, Ɓoggee ene jeyanoo e nokkuuji ɗiɗi e nder hirnaange Afrik toppitinooɗi wiɗto e njiilawu e heblo safaara e feso jawdi kam e heblo haralleeɓe mum (nokku goɗɗo oo walla duɗal goɗngal ngal wonnoo ko e wuro Dogondoutchi to leydi Niiseer); Bosori Ɓoggee, e ballondiral e ngaal duɗal, ko kañum heblatnoo tewbuuli neldetenooɗi to Farayse, haa teeŋti noon e sahaa wolde adunayankoore adannde e ɗimmere.
Nokku wiɗto e njiilawu ko faati e ndema
E hitaande 1910, Sardiŋŋe ƴeewndo sosaama e Ɓoggee. Gila ndeen, perefeeji hono ardinanooɓe falnde ndee haa e yonta jeytaare leydi ndii toppitiima sardiŋŋe oo no haanirta nii. Sardiŋŋe oo, kam e leɗɗe falambuyaaji ɗi piindi mboɗeeri gaawanooɗi e pom hee, e laabi, e nokkuuji laamu, ina ŋarɗinnoo (njooɗnunoo) wuro ngoo no feewi (haa jannguɓe farayse mbaɗti yimde ɗum e nder jime mum en).
Gila e hitaande 1911, nokku (sarwiis) toppitinooɗo geɗe ndema e nder nokku hee ene ƴeewndotonoo ndema maaro beeli, nde wonnoo eɗum sarinoo e diiwaan Ɓoggee hee. Ko oon sarwiis kadi halfinanoo ngalɗoo donŋngal teddungal hono naatnugol ndema maaro kesa e nder Muritani, tuggi hitaande 1965 : o fuɗɗii jarribaade ɗum ko to Daarel Barka e Bakaw e Wenndiŋ, oon sahaa ɗii nokkuuji fof jeyanoo ko e njiimaandi falnde Ɓoggee.
Deestagol wuro Ɓoggee
Wuro Ɓoggee ɓamtaaki e nder duuɓi noogaas dewɗi e jeytaare leydi ndii. Hay so tawii engo jeyaa e wonde e gure laamorɗe ɓurɗe heewde yimɓe e leydi ndii (nde jiimnoo ko nokku ummiiɗo gila Daar el Barka haa Mbaañ), nde alaano njogitaje mahaaɗe ngam faggudu walla goɗɗum. Ko woodnoo ɗoon ko ne yeebaa, helaa walla yani : hono safrorde ndee (dispaaseer), duɗal nehngo jawdi (élevage), ekkol jaŋde leslesre, sardiŋŋe jarriborɗo, duttorɗe njuɓɓudi laamu, ekon. Yanti heen ko luure e pecce hakkunde yimɓe nokku oo jooɗtoriiɓe geɗe dawrugol (politik). Nii woni wuro ngoo deestii ko juuti. Kono sukaaɓe ɓee kam en ceeraani e jokkude e wuurnude golle pinal e nder wuro he.
Wuro wonngo e ƴellitaade
Tuggi e kitaale 1980, yiyaama e Ɓoggee kam e gure catiiɗe ɗum waylowaylooji keewɗi : hono compugol e puɗɗagol ngesa maaro Kolangal Ɓoggee; naatgol kuuraa (jaynagol wuro ngoo), baɗgol gudroŋ e laawol Ɓoggee-Eeleega kam e laawol Ɓoggee-Kayhayɗi, e ko ɓooyaani ko e laawol Ɓoggee-Rooso; ƴellitgol ndema sewo-sewo wonande rewɓe ɓee; naatgol telefon portaabe e internet; compugol bankeeji e wuro hee ; cosgol duɗal heblo wonande hoɗɓe e nokkuuji dowri; compugol duɗal heblo mecce e karallaagal; compugol nokku ngam renndinde (ƴeftude) kocce; compugol pelle ballondiral e ñamaale kaalis; jettagol kuuraa Manantali (OMVS); garaangal e nokku hee pelle keewɗe ɗe ngonaa laamuyankooje (ONG) toppitiiɗe ƴellitaare e nokku hee; softeende sukaaɓe nokku oo, ekon.
Hannde oo, wuro ngoo fof e wondude caɗeele (gallugol ndema maaro, teddeendi ñamaale e dow koye remooɓe, caɗeele cellal haa arti e ñawu jontinooje ngonngu sabaabu gadano maayɗeele e nokku hee, baasgol woodde lopitaal e nokku hee), ɗum haɗaani Ɓoggee tijjaade janngo moƴƴo, e fawaade e ngonka nokku oo to bannge leydi, e fawaaade ko yiyaa e wuro ngoo to bannge ɓure e mbaawkaaji e waylowaylooji.
Nuwaasoot, ñalnde 30 oktoobar 2012
Aamadu Umar Jah, porfesoor gonɗo e alateret
Fulo : Bookara Aamadu Bah e Aamadu Umaar Jah
fuutamedia.com
pulaar.org
hamada
Wallifiiɓe
- taariikha sheikh usman bii fodio be taaniraabe makko
- MISS MAURITANIE FRANCE : LE SACRE DE LA RAVISSANTE SY GAISSIRY (PHOTOS)
- sud mauritanie..le Gouverneur de boghe menace la population
- Indice de Perception de la Corruption en Mauritanie
- sud mauritanie..le Gouverneur de boghe menace la population
- [...]


text:
Udditgol duɗal keblorgal jannginooɓe FƁPM
Caggal nde Yiilirde ngenndi teskii sokla fedde to bannge jannginooɓe, nde felliti udditde Duɗal Keblorgal Jannginooɓe (DKJ) ɗo joɗnde fedde ndee ɗoo. Kawgel yuɓɓinaa e lewru ut 2013, fotde 15 e nder 27 ɓenni heen. Ko ɓeen ngoni fuɗɗiiɓe janngude ñalnde altine 13 saawiyee 2014.
Duɗal ngal ina jannga ñalɗi ɗiɗi e nder yontere kala, hono altine e alarba kikiiɗe. Fannuuji janngeteeɗi heen ko ɗiiɗoo : Celluka (Dame innde e dame gollal) ; laabi jannginirɗi hiisa ; laabi jannginirɗi taro ; laabi jannginirɗi binndol ; laabi jannginirɗi ŋarɗugol binndi, e fittiyankaagal mawɗo. So Alla jaɓii ndeeɗoo rogere adannde joofnata jaŋde ko e maayirɗe nduuɗoo lewru mars 2014. Doge goɗɗe ina nganniyaa udditeede caggal ɗuum.
Almudɓe maggal ko ɓeeɗoo
Aamadu Tijjaani Siidi Wele
Mammadu Njobbo Jah
Hammadu Sammba Njaay
Jibiriilu Mammadu Bah
Abdullaay Sih
Aamadu Dulo Soh
Mammadu Alasan Ndonngo
Aamadu Ibiraahiima Sammba
Sammba Aamadu Gise
Accee Abuu Bakri Jibiriilu
Aamadu Alasan Soh
Alasan Demmba Sih
Abuu Alasan Mbooc
Karjatu Ibaa Joop
Habii Kebe
fuutamedia.com
pulaar.org
forum
- Udditgol duɗal keblorgal jannginooɓe FƁPM19 marse 2014, Kɗl sankara
Mi yettii Geno mi juuli e cuɓaaɗo makko
uddital duɗal keblorgal jannginooɓe ina moƴƴi haa alaa ko ɓuri kono kadi keblaaɗo janngini alaa ko foti.
Heblo jannginooɓe e miijo am ko heblaa ko ina heewi kono ŋakki ko jannginooɓe ɓaawo heblo.
udditde duɗe hono no ɗemɗe goodɗe ɗe ɓuri haa waawa jokkude almudɓe jogiiɓe humpito e binndol ma won heen e cakke...
yeru: duɗal tawa janngintee heen ko ndema, awo e ngaynaaka
haynii njeeygu kala fannu...
e oon sahnga ina gasa heblanooɓe ngalaa ɗo njanngini ɓeyda jaŋde mum en joginooɓe cakke goodɗe mbaawa arde e keewal
kono heblude tan jannginooɓe ɓe njogoraani janngin’de alaa ko firti, (Fannuuji janngeteeɗi heen ko ɗiiɗoo : Celluka (Dame innde e dame gollal) ; laabi jannginirɗi hiisa ; laabi jannginirɗi taro ; laabi jannginirɗi binndol ; laabi jannginirɗi ŋarɗugol binndi, e fittiyankaagal mawɗo.) ɗum tan wonaa jaŋde, jŋde ko ko wallata pullo haɓaade hiiɓeende, heege, biyɗo heege noon noddii fuutankooɓe fof e gollal, hannde o so ɓiɓɓe fulɓe innitortooɓe tawi ko e lannda laamu ngoni so njahi fuuta ina mbaawna ɗum en nde njaɓata gese mum en keɓte hol ko feewaani...........


text:
LANNDA SURSAUT MA WALLIT UPR TO GIDIMAKA E PUD TO BRAKNA
http://fuutamedia.com/?var_mode=calcul
Lannda Sursaut e gardagol jaagorgal toppitiingal Pinal e cukaagu e coftal ɓalli hono Mme Lalla Mint Chrif, wiyi maaɓe mballit lannda UPR daawal ɗimmal to diiwaan gidimaka e lannda PUD to diiwaan brakna sabu ɓeeɗo ko e lanndaaji ɗi sukaaɓe cosi hay so heewɓe e kanndidaaji maɓɓe e wooteeji hee ko mawɓ e to bannge duuɓi.
Keeci ɗuum tinaama jaggugol jooɗaniiɗo goomu toppitiiɗo wooteeji ɗi ganndiraaɗo CENI to wuro kobonni.
O addaama ɗo e nuwaasot sabu tuumeedembo wuuranaade e daawal gadanal wooteeji ɗi.
Ina wiyee ɗuum woodaani o jaggaaka nih ko feere nde CENI waɗi tan haa waawa wallitde jooɗaniiɗo ɗum o.
E ko faati haa jooni e kabaruuji wooteeji ɗi tinaama lannda APP haɗaama waɗde seppo to nokku CENI to wuro kayhayɗi ngam fooɗanaade siis deppitee tataɓo o mbo ɓe ndokkano ka kammɓe ƴetti caggal ɗuum rokka lannda UDP.
Lannda APP dañi ko way noon to gure Nuwaadiibu e Zuweiraat. E ɗ een gure ɗiɗi fof yimmɓe maɓɓe pelɓondiri e poliseeji haa waɗi gaañiiɓe.
fuutamedia.com
Mohamed Habiboullah DIALLO


text:
Jaŋde : kesum to El Miina
Ko meeɗaani waɗde, waɗii hikka e nder falnde El Miina. Mohammed Paate Jallo, gardiiɗo jaŋde lesre falnde El Miina, jooɗodiima ñalnde talaata, 28 lewru oktoobar 2014 e ardiiɓe duɓe jaambureeje (écoles privées)
caggal batuuji teskinɗi, ɗi waɗdunoo e hilifaaɓe njuɓɓudi laamu, horooɓe jaŋde lesre, diisnondirteeɓe to bannge karallaagal jaŋde e ardiiɓe duɗe laamu ngam sunnaade teppi tonnguɗi jaŋde ndee e daɗɗude peeje no nde ƴellitorii e nder falnde ndee.
Batu nguu waɗi ko ɗo nokku Horirde Falndiire El Miina e tawtoreede diisnondirɗo karallaagal jaŋde, kalfinaaɗo rewindo duɗe jaambureeje. To bannge duɗe noddaaɗe ɗee, eeraango waɗaango ngoo waawii renndinde nulaaɓe, yonaaɓe duɗe noogaas.
Ginol golle joɗnde ndee ko toɓɓe tati : laaɓtinde mbaydi gollondiral e kuutondiral duɗe jaambureeje e ardorde jaŋde falnde ndee; yuɓɓitinde golle duɗe ɗee e geɗe cariiɗe.
Gardiiɗo jaŋde ndee holliti faandaare mum e ndee joɗnde adannde ko ganndondiral hakkunde makko e ardiiɓe ɗeeɗoo duɗe. Ko refti heen ko fulɓe ena mbiya : “hade bagi seekeede yo o ɓete tawo sabu ko ɗuum deeƴnata hakkille coodoowo e jeeyoowo fof”. Ɗumɗoon ko caggal nde o hollondiri diisnondirɗo oo e jamaanu nguu, o joofii golle mum to bannge rewindo duɗe ɗee.
Caggal ɗum o jaari duɗe ɗee e darnde majje hanki e hannde e golle majje teskinɗe to bannge njeñtudi kawgelaaje walla ɓetooji baɗatnooɗi hitaande kala, kannje fof e heewde caɗeele e waasde rokkeede hakke majje timmuɗo. Kono kadi o suuɗaani weltaare fantunde nde o dañi e oonɗoon beetawe e huccondirde mo e won e jeese, ɗe nganndu-ɗaa, kala ko o woni hannde walla o dañi, caggal ballal Alla, ko giɗli ɗeen e makko keɓni mo ɗoon. Ko kannje kuufi mo, ɗooftii mo haa o laatii capatoowol ŋaayngol e dow duɓɓi.
Caggal ɗuum koroowo falndiijo oo ƴettii ngam hollitde (...) wonde, to bannge rewindo duɗe ɗee maa yetto karallaagal jaŋde luggal, sibu falnde ndee wondude e ŋakkere ɓurtunde to bannge haralleeɓe huufooɓe e to kaɓirɗe gollorɗe. Kono ɗum fof e wayde noon, ittataa duɗe jaambureeje ɗee ena poti senaade senaare timmunde ngam huuɓnude aadi hakkunde majje e laamu e ngam waasde luutnude jikke joganooɗo e majje ummoraade e jinnaaɓe almuɓɓe walla to almuɓɓe janngooɓe, fawnooɓe e majje njoorto mumen. O teeŋtini ciynugol jamirooje laawɗuɗe jamiraaɗe yo kuutore e dingiral, ko wayi no gollinde yimɓe ɓe kattanɗe mumen ceedtaa gila e jannginooɓe haa e yiilooɓe, ɗowooɓe nguurndam duɗe ɗee...
Caggal konngol gardiiɗo falnde ndee to bannge njanngu, haala arti ko e ardiiɓe duɗe jaambureeje arnooɓe batu. Yeewtere ndee alɗii sanne, waɗii ñamri hakkillaaji njuumtundi. Fotde yimɓe sappo e njoyo ƴettii heen konngi. Gooto fof haalii miijo mum e dow hurum heddiiɓe.
Arnooɓe ɓee fof ena kawri wonde ko ndeeɗoo joɗnde woni adannde ko duɗe jaambureeje compaa e nder falnde ndee. Ko hikka woni go’o ko gardiiɗo falnde ndee to bannge jaŋde ena jootee nguurndam duɗe jaambureeje haa ko ena nodda ɗe e batu diisnondiral. Ndeke noon Mohammedu Paate Jallo waɗanii ɗe ɗoo ko ɗe meeɗaano waɗaneede.
E tonngol, koroowo falndiijo nehdi ngenndiiri (IDEN) oo hesɗitinii kadi njettoor mum feewde e ardiiɓe duɗe, arɓe nootaade e noddaango mum. E dow ɗuum, o hollitii weltaare nde o dañi e humpito ngo o faggitii e nguu batu. O anndii kadi ko e haralleeɓe jaŋde tigi o jooɗodii sabu kala kaalɗo ko winndannde mawnde rokkata walla jannginta. Kadi ɗuum betaani mo nde tawnoo omo joginoo e miijo fotɓe arɓe ɓee. Kono yo ɓe nganndu noon, so tawiino nehdi ngenndiiri ndii ko callalal wonnoo, ko kanko Jallo woni yamnde sakkitere, nde nganndu-ɗaa ko rokketeende jamirooje yo siynu. Ɗum firti ko won e ngoƴaaji kaalaaɗi ɗoon, ɗi ndiwtaani hattan makko, ɗiin maa o darano ɗumen e ballal Alla, tawa ñaagunde yantaani heen. Kala niɓɓere walla kumpa goodnooɗo, gonnooɗo hakkunde horirde ndee e duɗe ɗee, jeytetee hankadi ko e geɗe ɓennuɗe. Won soklaaji goɗɗi noon joofaaɗi, ɗiin ndiwtii mbaawka makko kono maa ɗi njetto ɗo ɗi potata safreede ɗoo haa heddoo safreede walla waasde safreede. Ko ɗo batu nguu fusi, caggal 135 hojom...
Gelongal Fuuta lollirɗo Njaay Saydu Aamadu


text:
E tonngoode Fooyre Ɓamtaare ɓennunde ndee (106) en mbiyiino seneraal Hayaa Sanogo nanngaama. Ndeen ko juumre wonnoo. Ko jooni o nanngaa, ñalnde alarba 27 noowammbar 2013. Ko goonga ndeen o noddanooma laabi keewɗi to ñaawoore (lebbi keewɗi jooni), kono o jaɓaano nootoyaade, haa yimɓe fof mbaɗti wiyde ma a taw laamu nguu suusaa arande mo.
Ñaawoore leydi makko ina soklunoo heɗaade mo e doosiyeeji ɗiɗi : hafeere « beeree ruus »
(berets rouges), woni soldateeɓe wondunooɓe e Aamadu Tumaani Tuure ; kam e doosiyee militeeruuji majjuɗi walla jiytaaɗi ina mbaraa caggal nde murtani mo ñalnde 30 settaambar 2013.
Kabaruuji ɗii kollitii wonde ñaawoore Mali fellitii waarude doole ngam addude mo to ñaawirde e heɗaade mo. Nii woni ñalnde 27 noowammbar ndee, koninkooɓe jogitiiɓe haa teddi naati galle makko, jolni mo caggal oto, paani mo ekkol sanndarmori to Falaje ɗo ñaawoowo oo fadnoo mo.
Caggal nde oon heɗii mo, o yamiri yo o nawe kasoo.
Ɗum noon, Seneraal Sanogo, seneraal koode 4, naatii tigi juuɗe hankadi. Reftata e fijirde mawɓe ko bunna am taƴii. Nakam ?
FUUTAMEDIA.COM
PUULAR.ORG


text:
On ngiɗi anndugo gooŋga na?
GOOŊGA ko laarani ɗume? Ko laarani ƴamle lugguɗe ɗe yimɓe ɗamata. Teema a ɗon sukli ngam ƴamle bana ɗe’e:
- Allah ɗon hakkilana en bee gooŋga na?
- Konu bee bone poti timmugo na?
- Ko saalaata to en maayi?
- Woodi tammunde ngam maayɓe na?
- Bana noy mi torata Allah haa O nanammi?
- Bana noy mi heɓata hayru nder dunya?
Haa toy a ɗaɓɓitata jaawaabuuji dow ƴamle ɗe’e? To a yahi haa suudu defte, a heɓan defte ujineeje jey hokkata ma jaawaabuuji. Ɓurna defte ɗe’e fuu, ɗon ngeddootira. Feere mari saman hannde, ammaa jaŋgo nde maraay fahin ngam nde linyama malla boo jo’’itinama.
Deftere gootel tan mari jaawaabuuji pottiɗi. Ɗum deftere gooŋga. Yeesu Almasiihu wi’i nder do’a haa Allah: “Wolde maaɗa woni gooŋga.” (Yuhanna 17:17) Hannde en anndi fakat, Wolde nde’e, ɗum deftere ceniinde, waato Bibel. Nder bakeeje tokkiɗe, a heɓan daarki laaɓɗum e gooŋga dow jaawaabuuji Bibel hokkata ko laarani ƴamle limtiɗe haa dow.
Allah ɗon hakkilana en bee gooŋga na?
NGAM ƊUME ƳAMOL NGOL? En ɗon ngeeɗa nder duniyaaru hewndi bee halleende e sooynde adilaaku. Dinaaji ɗuuɗɗi ɗon ekkitina en yoo, ɗum muuyo Allah on to en ɗon yara bone.
KO BIBEL ƊON EKKITINA: Allah,o waɗataa ko woni kalluɗum. “Halleende ɗon daayi bee Allah gooŋgaajo. Allah Baawɗo waɗataa faasikaare”, wi’i Ayuba 34:10. Allah heerti garanɗum belɗum ngam yimɓe. Ngam maajum Yeesu Almasiihu wi’i en tora yoo: “Ya Baabiraawo amin mo asama…Laamu maaɗa wara. Muuyo ma laato, bana haa asama, e haa lesdi boo.” (Matta 6: 9, 10) Allah ɗon hakkilana en masin haa o waɗi dokkal maŋgal ngam hokkugo en ranji daliila iinaaji o waɗi.—°Yuhanna 3:16.
Laar boo Laataanooji 1:26-28; Yakuba 1:13; e 1 Piyer 5:6, 7.
Konu bee boneeji poti timmugo na?
NGAM ƊUME ƳAMOL NGOL? AKonu ɗon tokka ɗoofugo yoŋki yimɓe ɗuuɗɓe, ko en potaay limtugo. Koo moy fuu meeti yarugo bone.
KO BIBEL ƊON EKKITINA: Allah taaski saa’i o waddata sulhu dow lesdi fuu. To Allah fuɗɗi laamugo dow lesdi diga asama, yimɓe “ekkitittaa konu fahin.” “Bee kaafaaje maɓɓe ɓe tappan baneeje.” (Esaaya 2:4) Allah timminan sooynde adilaaku e boneeji fuu. Bibel iini: “[Allah] woostan gonɗi maɓɓe fuu. Walaa maayde, walaa mettamɓeram, walaa bojji, walaa naawɗum ton. Kuuje ɓooymaaje [bana sooynde adilaaku e boneeji hannde] fuu caalaake.” —Wahayu Yuhanna 21:3, 4.
Laar boo Jabuura 37:10, 11; 46:9; e Mika 4:1-4.
Ko saalaata to en maayi?
NGAM ƊUME ƳAMOL NGOL? Ɓurna dinaaji nder duniyaaru ɗon ekkitina en yoo, huunde feere nder neɗɗo, ɗon yeeɗa fahin ɓaawo maayde maako. Yimɓe feere ɗon nuɗɗina yoo, maayɓe poti waɗango yeeɗɓe kalluɗum, malla boo Allah hiitan halluɓe, o wulan ɓe nder yiite jahannama haa foroy.
KO BIBEL ƊON EKKITINA: Haa maayde, yeeɗɓe woodaa. “Maayɓe…anndaa kooɗume,” wi’i Gaajoowo 9:5. Ngam maayɓe anndaa, maatataa, malla waɗataa kooɗume, ɓe ɓillataa—°malla wallataa°—yeeɗɓe.—°Jabuura 146:3, 4.
Laar boo Laataanooji 3:19 e Gaajoowo 9:6, 10.
Woodi tammunde ngam maayɓe na?
NGAM ƊUME ƳAMOL NGOL? En fuu meeɗen en ngiɗi yeeɗugo, e en ngiɗi laarugo belɗum bee yiɗaaɓe men. Ɗum fodde ɗabiya to en ɗon yenwa laarugo yiɗaaɓe men maaynama ngeeɗo fayin.
KO BIBEL ƊON EKKITINA: Maayɓe ɗuuɗɓe ummitan. Yeesu iini yoo “maayɓe nder genaale…ɓe ngurtoto genaale maɓɓe.” (Yuhanna 5:28, 29) Ummitineeɓe heɓan dabare jooɗugo nder Aljanna dow lesdi, Kal kal bana Allah yiɗinno diga fuɗɗam. (Luka 23:43) Iina ka’a laatoto nder garanɗum, waato njamu timmuɗum e ngeendam nduumiiɗam ngam ɗowtanooɓe mo. Ndaa ko Bibel wi’i: “Adili’en njooɗoto jam nder lesdi, maran ndi haa foroy.”—°Jabuura 37:29.
Laar boo Ayuba 14:14, 15; Luka 7:11- 17; e Kuuɗe Nelaaɓe 24:15.
Bana noy mi torata Allah haa O nanammi?
NGAM ƊUME ƳAMOL NGOL? Yimɓe nder dinaaji fuu ɗon tora Allah. Ammaa, yimɓe ɗuuɗɓe ɗon ndaara bana Allah jaaɓaataa do’a maɓɓe.
KO BIBEL ƊON EKKITINA: Yeesu wi’°i en acca ɗuuɗɗingo bolle nder do’a. “To on ɗon mbaɗa do’a,” o wi’i, “taa ɗuuɗɗine bolle.” (Matta 6:7) To en ngiɗi Allah nana do’a meeɗen, sey en mbaɗa do’a bana ɓernde maako yiɗi. Banani, en ekkitan muuyo maako, e en mbaɗan do’a bana muuyo ngo’o. Bataakewol Yuhanna Aranol 5:14 ɗon tindina: “Ngam en anndi [Allah] nanan en, to en torake mo kooɗume nder muuyo maako.”
Laar boo Jabuura 65:2; Yuhanna 14: 6, 14; e 1 Yuhanna 3:22.
Bana noy mi heɓata hayru nder duniya?
NGAM ƊUME ƳAMOL NGOL? Yimɓe ɗuuɗɓe ɗon nuɗɗina yoo, ceede, daraja, malla kilaamaaku hokkan hayru. Ngam maajum, ɓe ɗon tokka kuuɗe ɗe’e —°Ammaa, heɓugo hayru ndu’u, ɗon teeta ɓe.
KO BIBEL ƊON EKKITINA: Yeesu holli mabbitirgel hayru yaake o wi’i: “Barka laatanto annduɓe ko’e muuɗum’en ɓe talaka’en yeeso Allah.” (Matta 5:3) En keɓan hayru gooŋgaajum to en nani mbuka maaŋga—°waato weelo ngam daliila gooŋga dow Allah e dow ko o iini ngam men. Gooŋga nga’a ɗon nder Bibel. To en anndi gooŋga nga’a, en paaman ko haani e ko haanaay. To en acci gooŋga Bibel ɗon ɗowa taynoraaki e kuuɗe meeɗen, en ngeeɗan nder hayru.—°Luka 11:28.
Laar boo Balndi 3:5, 6, 13- 18 e 1 Timote 6:9, 10.
Ko en ndaari ɗo famɗi. Ɗum jaawaabuuji ɗi Bibel hokki, ɗum laarani ƴamle joweego tan. A yiɗi anndal ma ɓesda ɓuri ɗo na? To a ɗon bana “annduɓe ko’°e muuɗum’en ɓe talaka’en yeeso Allah,” walaa seko, a waawan. Fakat a heɓan jaawaabuuji feere fahin ko laarani ƴamle bana ɗe’e: ‘To Allah ɗon faala en, ngam ɗume o acci halleende e bone haa joonta? Bana noy mi moyitinta ngeendam yimɓe saare am?’ Bibel ɗon hokka jaawaabuuji laaɓɗum dow ƴamle ɗe’e e ko laarani ƴamle feere fahin.
Ammaa, hannde yimɓe ɗuuɗɓe ɗon seka jaŋgugo Bibel. Ɓe ɗon ndaara Bibel bana juuɗum masin e boo caɗɗum ngam faamugo. A yiɗi walliinde ngam heɓugo jaawaabuuji nder Bibel na? Seedooɓe Yeehova’en mari kuuwtinirɗi ɗiɗi ngam wallugo ma.
Aran, deftere Ngeeɗe nder hayru dow lesdi haa foroy! wallan yimɓe jey sukli wiɗitaago jaawaabuuji laaɓɗi ɗi Bibel hokkata dow ƴamle hooreeje. Kuuwtinirɗum ɗiɗaɓum, ɗum tokkindirki haala ekkitaago Bibel haa saare maada, meere. Bilaa yoɓugo, keeddiɗɗiraawo ma, Seedoowo Yeehova waran haa saare ma, malla haa babal a yiɗi, e on ngeewtan dow Bibel, saa’i tis, kala asaweere fuu. Yimɓe millionji nder duniyaaru nafi tokkindirki haala ka’a. Ɓurna maɓɓe yotti timminki ki’i: “Mi heɓi gooŋga°!”
Walaa risku ɓuri ɗo. Gooŋga Bibel ɗon rimɗina en diga kaɓɓe, diga njiiɓu, e diga kulol. Gooŋga Bibel ɗon hokka en tammunde, kempe, e seyo. Yeesu wi’i: “On anndan gooŋga, e gooŋga boo rimɗinan on.” —°Yuhanna 8:32.


text:
Pulaar waasii jaalal : Aamadu Saydu Kan nodditaama
Fedde Ɓamtaare Pulaar e Muritani e denndanngal terɗe mum, kam e FOOYRE ƁAMTAARE ina nduwanoo ɓesngu Aamadu Saydu Kan, cankiiɗo ñalnde 22 suwee 2014 to Nuwaasoot, wirnaa to Likseyba ñalnde heen. Aamadu Seydi Kan ko jaggal e nder Fedde Ɓamtaare Pulaar e Muritani wonnoo. O ardiima ko juuti Catal fedde ndee to Nuwaadibu. Maayde makko ko baasal mawngal wonande Fedde ndee, wonande leñol ngol. Yo Alla yurmo mo, yaafoo mo, haarna mo aljanna. Ko Kan Aamadu Saydu ligganii leñol ngol, Fedde ndee e ɓesngu Muritani waawaa haaldeede kiikiiɗe gooto.
Gonaangal makko e Nuwadibu waɗii nafoore mawnde e Nuwaadibunaaɓe. Yo Alla yoɓ mo ko o waɗani ɗemngal ngal koo, ko o waɗani leñol ngol koo. Aamiin. Golle makko ina njooɗi. Golle moƴƴe alaa e sago njokkee, ñemmben golle makko.
Holi Aamadu Saydu Kan ?
Aamadu Saydu Kan yiyi aduna ko e hitaande 1949 to Likseyba Gorgol. Ko ɗoon o naati ekkol e hitaande 1956. Ko ɗoon o janngi haa 1962, o fayi ɗuɗal hakkundeewal to Kayhayɗi, haa hitaande 1966. E hitaande 1967 o yawti, o fayi duɗal hakkundewal ngenndi to Nuwaasot (lycée National de Nouakchott). Aamadu Saydu golliima sabu e hitaande 1970 tawi o ɓamii golle ko ina wona duuɓi tati to P.T.T (poste). Caggal ɗum, 1970 haa 1975 o golliima e Air Afrik. 1976 haa 1977 o fayi PNUD Nuwaasoot. 1977 haa 1978 o golliima to Mendes Junior. T
uggi 1979 haa desammburu 2009, woni duuɓi 30, ko SNIM tan o gollii haa o hebi fooftere makko e desaambar 2009, tawi omo selli, omo hisi, Alla ina accidi mo timmal makko. To bannge dowrugol ko e heertooji luulndo tan o woni sabu makko woƴeede yooltude ndimaagu e jojjanɗe ɓesngu e leƴƴi Muritani fof. E oon fannu omo tiiɗi, omo tiiɗnii, o wonii laabi keewɗi e meeri Nuwaadibu (conseiller municipal). Ko idii wooteeji 1992 (tuggi 1990 haa 1993), 1993 haa 2001, 2001 ha 2006, o jeyaama e terɗe cosɗe UFD, AC, APP (membre fondateur). Kadi o meeɗaa waasde jeyeede e terɗe jiilirɗe ɗowooje golle ɗee to diiwaan Nuwaadibu. Kan Aamadu Saydu nana to golle SNIM, to golle dawrugol, to golle pinal. Ina jeyaa e ko ɓuri tiiɗde e golle makko, daranaade golle pinal, jaŋde ɗemɗe ngenndiije, ha teeŋti e ngal fulɓe. Tuggi 1979 haa e oo sahaa omo golloo tigi e F.B.P.M. Ko ɗum addani mo heɓtineede e suɓeede caggal batu mooɓondiral ɗiɗmu yo o won hooreejo Catal Nuwaadibu. Ndeke ɗumɗoo fof ko sabu darnde makko teskinnde. Ko ina wona hannde duuɓi 27 ko kanko ardii catal ngal. Kan, ko sagata, ko jaggal mawngal e fedde ndee, e catal Nuwaadibu. Ina jeyaa e golle makko tabitɗe, winndude defte fuɗɗorde kelmeendi e firo mum e ɗemngal Farayse. Ngam wallitde humpiiɓe alkule latin ɓee e tuma muusɗo 1989 haa 1992, ko kanko hisni deftordu catal ngal.
O waɗiino binndanɗe keewɗe e jaaynde Nuwaadibu, hono ƴellitaare, haa teeŋti e peeje no jaayde ɗemngal Pulaar njaajirta. Omo jeyaa e walluɓe catal ngal haa dañi jokkondire e balle ngalu ummoraade e Fedde CERLS (Comite Exécutif régional de lutte contre le Sida).
Ceedtagol Abdul Ajiiju Bah, hooreejo Catal Nuwadibu ñalnde hiirde mbayniigu Catal ngal waɗannoo yarham mum Aamadu Saydu Kan, ñalnde 23/01/2010


text:
Njuuluuji sunna ɓurɗi yiɗeede
Njuuluuji sunna ɓurɗi yiɗeede : ko adii fof aan juulɗo debbo e gorko aɗa foti anndude, njuuluuji ina ngoodi ɗi ngonaa farilla, ɗiin njuuluuji ko Nelaɗo Alla (JKM) oo, ngam ɓeydude nehdi diina, etee kala ko neɗɗo waɗi heen ina joganaa njoɓdi timmundi to joomiraaɗo mo senaare woodani oo.
Ɗeen juulɗeele noon ngoni garooje ɗoo ɗee :
1. juulde teelal woni (witere) :
2. njuulu, juulɗeele ɗiɗi mawɗe ɗee : juulde Taaske e Koorka.
3. njuulu kuuñcirɗi : naŋngugol naange e lewru.
4. njuulu naafle koorka (taraawiih)
5. njuulu calminirɗi jamaa
6. njuulu darɗe ɗiɗi fajiri ɗee
7. njuulu feeñ naange (wolluha)
8. njuuluuji yarlitaare nder jamma
9. njuulu naafle gaadiiɗe tiisubaar e takkusaan
10. njuulu naafle caggal futuro
Ɗeeɗo juulɗeele limtaaɗe dow ɗee fof ko sunna. Nelaaɗo (JKM) o, hollii won de kala ko juulɗo waɗi heen fof, ma o dañ heen baraaji keewɗi sanne.
So ɗum ɓennii, jooni pay-ɗen ko e huttude geɗe gadiiɗe jaŋteede ɗe.
Njuulu teelal (witere) : ɗum, ko darnde wootere nde juulɗo juulata caggal geeƴe, etee ɓuri moyƴude janngeede heen ko : simmore laaɓal ɗum woni (q’ulhuwa Allaahu) (q’ul aaju Birabbi Elfalaqqi) e (qul, aaju Birabbinaasi) ina yiɗa noon nde neɗɗo juulata darɗe ɗiɗi ko adii nde juulata ndeen ɗoon darnde wootere. Darɗe ɗiɗi gadotooɗe ɗee, ɓuri yiɗeede janngeede heen ko simmoore sabbih El aala ɗum ko darnde adannde ndee e ɗiɗmere nde ko (simoorer kaafiruuna).
Hono biyateeɗo Kharijatu Bun Husaafatu (YMWM), o wiyi: Nelaaɗo Alla (JKM) oo, meeɗiino yaltude fayde e amen o wiyi min : Alla fooccinii on juulde moƴƴere sanne, ɗum woni, witere. O waɗani on ɗum hakkunde geeƴe e njuulu subaka. o wiyi: ɗum wayi moƴƴude kono Aarabe tottatee ngelooba ɓurba yooɗde e moƴƴude nih. Naniraa ɗum ko Abuu Daawuuda eIbnu Maajah eTirmisiyyu.
Njuulu ndeerɗaangu ɗum woni darɗe ɗiɗi fajri : ɗum ko darɗe ɗiɗi ɗe neɗɗo juulata ko adii nde juulata ɗiɗi subaka ɗee. So neɗɗo ina juula ɗe noon, ina ɓuri yiɗeede nde janngata e darnde adannde ndee simoore (kaafiruuna) darnde ɗiɗmere ndee simoore laaɓal ɗum woni (qul huwa Allaahu), ina heen ɓural Aduna e ɓural to wattannde neɗɗo.
Njuulu (wolluha) feeñnaange : ɗum ko njuulu ngu juulɗo debbo e gorko fof poti juulde saanga nde naange ummii no moƴƴi seeɗa e beetawe. Nelaaɗo Alla (JKM) o teeŋtinii ngolɗo juulgol sanne, ngam o wiyi : kala ko neɗɗo waɗi heen, ma ɗum wonan ɗum sadak
Juulɗeele ɗiɗi mawɗe ɗee : ɗum woni juulde taaske e juulde koorka, ina anndaa ko darɗe ɗiɗi tan juuletee heen. Darnde adannde ndee ko kabbiraali jeeɗiɗi, ɗiɗmere ndee ko kabbiraali joy (5); waktu juulgol mum ko beetawe tawa mbeelu neɗɗo tolniima e meeteruuji ɗiɗi haa tati. Imaam oo noon yeewtata ko caggal nde juulni yimɓe darɗe ɗiɗi.
Njuulu kuuñtugol naange : ɗuum ne kadi, ko darɗe ɗiɗi, kono ina seerti e njuuluuji keddiiɗi ɗii, ngam nguun ɗoon njuulu ko nii siforii : darnde adannde ndee, so juuloowo oo naatani juulde, o janngata ko faatiya e ko hattani e ɓuraana, caggal ɗum o tukkoo, o jagga e koppi o ƴuuŋto, o jannga kadi faatiya e ko o waawi e ɓuraana, caggal ɗum kadi o tukkoo o tukkito o sujjoya laabi ɗiɗi o jooɗtoo, caggal ɗum o ummoo ngam addude darnde ɗiɗmere ndee, o waɗa hono no o waɗirno darnde adannde ndee nii. Waktu juulde ɗum ndee noon, ko ma naange fuɗa haa heɓa dow hoore.
Njuulu kuuñtitgol lewru : ɗum ɗoon kadi, njuulu mum, ko darɗe ɗiɗi, darnde heen fof juuloowo oo janngata ko faatiha simoore daande dow. Njuulu nguu noon, ko ko jokkata no naafle koorka nii, ha nde lewru woppaa fof.
Njuulu (tarawiihi) naafle koorka : nguuɗoo njuulu noon en kaaliino ɗum e binndanɗe men gadiiɗe, kono tan ma en laɓɓitin ɗum haa ɓura laaɓde. Ko adii fof, Nelaaɗo Alla (JKM), waɗi ɗum tan ko balɗe ɗiɗi e nder nguurndam mum. Ñalnde adannde ndee, o juulni, yimɓe ngari ha keewi jamma, ɗiɗmo oo o juulni, yimɓe ngari haa ɓurtii ko arnoo koo, ñalnde tataɓere ndee o heɓi galle makko o jooɗii, yimɓe ngari haa wayi no leydi to jamaa too, woodi noddoy ɓe mo, o salii arde, ɓe naamndii mo ko ɗum woni ? o wiyi : mi yiɗaa waɗtude ɗum laawol, mbiɗo tampina on. Waɗi noon, ko o yamiraaka yo o waɗ ɗuum, ko yarlitaare tan wonnoo. Naafle taraawiih wonaa alaa e sago e juulɓe, ko kala kattanɗo yo waɗ ɗuum, mo hattanaani yo juul darɗe mum nay geeƴe o waɗa safaa e witere o ɗaanoyoo. Jooni noon eɗen kaala njuulu taraawihi : kañum ko darɗe ɗiɗi ɗiɗiije neɗɗo ina waawi juulde darɗe nay tan fawa heen safaa e witere leloyoo caggal nde o juuli darɗe makko nay farilla ɗee, omo waawi kadi yahde haa darɗe jeetati, ɗiɗ-ɗiɗiije, o uddira ɗum safaa e witere, wona sappo e goo darnde, heen fof noon ko ma janngee faatiha e simoore. Nelaaɗo alla (JKM) oo, wuurii haa ruttii e joom mum, waɗi taraawiih tan ko balɗe ɗiɗi caggal ɗum o natti waɗde ɗuum. Abuu Bakiri kadi waɗaani ɗum, ko Umar ari wiyi ko ɗum bidaa, kono ko ɗum bidaa jooɗɗo. waɗti waɗde ɗuum yimɓe ndefti heen. Ko hono nih ɗum ardi e juulɓe.
Njuulu hokkere : ɗum ko njuulu ngam heɓde ndiyam ummoriɗam dow Asamaan, ɗum woni toɓo. Ɗuum noon so tinaama, alaa e sago Elimaan tintina denndaangal yimɓe wuro, o toɗɗoo ñalngu nde ɗum waɗatee, so nguun ñalngu yontii o yalta wonndude e yimɓe. No ɗum waɗirtee ? Kamɓe yaltuɓe ɓee, ɓe njuulata ko darɗe ɗiɗi, darnde heen fof imaam oo janngata ko daande dow, fatiya e simoore. Ina waawi reftinde, njuulu nguu kadi ina waawi jokkude haa nde Alla faabii ɓe fof. Njuulu nguu kadi wayata ko no njuulu naafle nii. Ina waawi reggondirde haa wona balɗe jonɗe haa nde toɓo toɓi beeli keewi ndiyam, ko hono nii Alla ñaagorteno ndiyam so hokkere waɗi.
Njuulu sokla : hono Jaabira (YMWM) o wiyi : laatiima Nelaaɗo Alla (JKM) ina jannginatnoo min no yomnortee so min ndañii soklaaji, hono no jannginiratnoo min Ɓuraana nii. Ngam so gooto e amen dañii haaju, o yamira ɗum yo salligino juula darɗe ɗiɗi ɗe ngonaa farillla.
Njuulu sokla : ɗum firti ko neɗɗo won huunde nde ƴeewatnoo heɓaani, walla ina annoyii ɗannaade, walla won golle ɗe o yiɗi gollaade, walla won ko o yiɗi heɓde. Ɗeeɗoo geɗe jaŋtaaɗe fof kala heen ko neɗɗo sokli, ina waawi salliginaade tawa wonaa salligi farilla, caggal ɗum o juula darɗe ɗiɗi, so o silmini o duwoo, o wiya : Alla, mbiɗo yooɓnoroo ganndal maa, mbiɗo wallikinoroo kattanɗe maa, mbiɗo naamndii ma ɓure maa mawɗe, ko aan hattani, miin mi hattanaani, ko aan anndi, miin mi anndaa, ko woni ganndinoowo ko suuɗii. So aɗa anndi ooɗoo fiyaaku ɓuri moƴƴude e am e Diine am e nguurndam e gaa fiyakuuji, hooɗdiranam ɗum, newnanaa-mi ɗum, mbaɗanaa-mi heen barke. So aɗa anndi kadi ko ɗum bone e nder diine am e nguurndam am, woɗɗin am ɗuum, koddiranaa mi moƴƴere kala no laatorii njiɗnaami ɗum.
Jibriil Muusaa Joop
fuutamedia.com
pulaar.org
hamada
Wallifiiɓe
- والي يهدد سكان جنوب موريتانيا باستعمال القوة ضدهم اذا رفضوا مصادرة اراضيهم
- محاكمة سنغاليين في الامارات بتهمة احتيال والمتهم يتكلم عن جريمة اخلاقية
- ابرز اهتمامات صحف الجوار الافريقي
- Une sénégalaise de 25 ans retrouvée morte dans son appartement
- Mauritanie : 20 ans de prison pour un ancien haut responsable d’Al-Qaïda
- [...]


text:
Lamin Manngaan
Ñalnde 29 mee 2013, alakhbar.info (jaaynde) ina yaltini winndannde tiitoriinde «warhooreeji laamu Asiis ɗi cafrotaako ». Ko safrotaako koo, e wiyde jaaynde ndee, ko « aaccere e yammere heɓtiinde yimɓe ɓee, nde yiyi laamu nguu ina yedda won ɗiin goongaaji paatuɗi e won kewkewe ; ko wayi no maayɗeele tuumnuɗe e warngooji baɗɗi e nder ɗii duuɓi tati laamu Muhammed Abdel Asiis. Warkoyeeji keewɗi ɗo doole kisal leydi ndii njooɓtoraa, nana kippaa, tee hay heen nde seppooji ɓesngu nguu mbaawnunoo cosgol goomuuji wiɗto, njeñtudi ngoon wiɗto hollitaaka yimɓe ɓee ».
Ɓeen ɓe diwooje konu njooɓii pittaali mum en
« Ko famɗi fof, diwooje joy (5) e nder 12 ɗe konu nguu joginoo, njanii hakkunde 2010 e 2013, mbarori heen yimɓe 9, tawi heen 7 ko laawol gootol, ñalnde 11 sulyee 2012 ; heen gooto, hono konndiroowo biyeteeɗo Bukaari, sankii e njangu 10 ut 2011, jeenaɓo oo, mekanisiyee biyeteeɗo Buubakar Mbooc sankii ko e njangu 18 marse 2013 to Adraar. »
Ciftinen tan aksidaa gadano oo waɗnoo ko e abriil 2011 saraaji Attaar ; ɗiɗmo oo ko elikopteer yannoo hakkunde Nuwaasoot e Aksuus e lewru suwee 2011.
« Heewɓe mbiyi, e wiyde alakhbar addi ɗii aksidaaji fof ko laaɗe ɗee, ko laaɗe coodaaɗe e niɓɓere, nder mukñaa mo waasataa waɗde njeenaari ; ko ɗe laaɗe kiiɗɗe, coodaaɗe e coodgu tiiɗngu, ɗo nguurndam yimɓe teskaaka… »
Yaakuub wul Dahuud : ko jula duppunooɗo hoore mum ñalnde 17 saawiyee 2011, e damal galle laamorɗo, sibu laamu salaade yoɓde ɗum ñamaale rewatnoo ɗum. O yaltinaa e oto ɗo duppunoo hoore makko ɗoo ko omo tampi, o nawaa Maruk ɗo o sankii ñalnde 22 saawiyee 2011. Yaakuub, jahranooɗo hedde duuɓi 40, jeyaa ko galle galɗuɗo. Omo jogodinoo e laamu nanondire, omo sooda kaɓirɗe, omo yeeya laamu nguu. Ndeen o yontii yoɓeede, laamu nguu salii yoɓde mo, e wiyde alakhbar, o wullitii to ñaawirɗe, kono alaa ko o heɓi heen.
Lamin Manngaan : Almudel tokosel, ko kural sanndarma yooɓii fittaandu mum e nder seppo seytittunoongo binndital paltoor ñalnde 27 settaambar 2011. Hay losko wooto waɗaaka, barnooɗo oo, nana yaha e haajuuji mum, hay « hey » wiyaaka
Abdaraamaan wul Baseyd : Ko sagata jahratnooɗo e duuɓi 28, sanɗa joonunooɗo jaŋde mum Engele to duɗal jaaɓi haaɗtirde Nuwaasoot (fannu firo) wattini e janngingol sabu mum ronkude dañde golle e nder leydi ɗo kala mo alaa neɗɗo to laamu alaa geɗal. O fektaa e nokku to wooto e gure Asiis sosi jooni ɗee ina wiyee Nebeykat Lahwash, ɗo yimɓe ngoodaani, too e nder fuɗnaange Muritani. Hawri e rafi yumma makko, o ari wondude e mum to lopitaal haa nde sankinoo. O yowaa e golle makko. O maayi ko damal galle laamorɗo ɗo o arnoo wullitaade caɗeele makko. E wiyde laamu nguu, ko o bartoriiɗo jaynge. Kono koreeji makko mbiyi ko gardeeɓe wonɓe ɗoon ɓee pelli mo. Yimɓe ɗaɓɓiino yo wiɗte haa anndee heen goonga, kono laamu nguu jaɓaani.
Seek wul Raajel wul Maali : Oo ne maayi ko ñalnde 9 suwee 2012 ɗo polikilinik ɗo yeeyatnoo bitik mum, tawi IRA ina yuɓɓini seppo, Polis yuppi e maɓɓe gerenaaduuji haa heewi. Ina wiyee ko kiin cuurki sorkii haa heewi e bitik makko, o fekkori, o roondaa o nawaa opitaal, doktoor gardunooɗoo ɗoon oo salii toppitaade mo so wonaa e tawtoreede Porkireer Dowla. Pelle jojjanɗe aadee meeɗaano seerde e jeertinde wonde gaas lakrimoseen mo polis huutortoo oo ko bonɗo, posnoowo. Ko gaas peewnaaɗo Farayse e Amerik e Israayiil, bonɗo e cellal.
jokku to pulaar.org


text:
pinal fuutamedia.com pulaa.org
fuutamedia.com pulaar.org
Njuɓɓudi Ballal e Ndeenka Suka (ONG Aide et Protection de l’Enfant) mawninii ñalawma Afrik wondande Jojjanɗe Suka to leegal Tayaret ñalnde 15 e 16 lewru korse hitaande 2013. Ñalnde 15 ndee, almuɓɓe duɗal ngal mbaɗi ko coftal ɓalli, fuku koyɗe, jimɗi e tinndinooje e tawtoreede ɓesngu leegal ngal.
Ñalnde 16 ndee ko yeewtere waɗanaa jinnaaɓe sukaaɓe ɓee ngam faamnude ɗumen darnde nde potata daraade e sara sukaaɓe mum. Waɗi yeewtere ndee ko biyeteeɗo Biraama Suleymaan Demmbele, juɓɓinoowo golle fedde ndee e tawtoreede ardorde njuɓɓudi ndii e hilifaaɓe leegal ngal e jannginooɓe heewɓe. Tiitoonde ndee wonnoo ko Ndeenka Sukaaɓe.
Hollitaama e yeewtere hee wonde nanondiral ko yowitii e jojjanɗe suka, kuulal mum gadanal, wiyi: ”wiyetee suka ko aadee mo dañaani tawo duuɓi 18, so wonaa noon mo laamu rokki kellifuya tawi yontaani”. Kuulal 42 ngal wiyi : “Nde leydi Muritani jaɓi ngalɗoo nanondiral, no leyɗeele keddiiɗe ɗee nii, huniima anndinde e mbaydi njaajndi, rewrude e laabi keniiɗi ceniiɗi, mawɓe e sukaaɓe”. E kuulal 4ɓal ngal ena wiyaa heen: “laamu ena foti huutoraade kattanɗe mum fof ngam siynude jojjanɗe sukaaɓe toɗɗaaɗe e nanondiral ngal”
E ngoon yeeso, ngalu ɓurngu faayodinde ngu leydi men waawi dañde ko sukaaɓe, ɗum noon eɗen poti nehde ɓe, heblude ɓe, reende ɓe, hisnude ɓe, soɗde ɓe e ko nafata, ndesnden ɓe ko tiiɗi mbele eɓe njogoo janngo hattan waawde wuurde e aduna jowitiiɗo e mbaylaandi nduumiindi. Ko ɗuum rokkata ɓe ñiiɓnude ndiiɗoo ngenndi, ndi korsin-ɗen enen kala e deeƴre, e nuunɗal renndiyankeewal, e wellitaare e potal.
Jeewtoowo oo rokkii huunde e jojjanɗe garwane suka : 1. Jojjannde jogaade ayaawo heptinirgo (daartol, ɗemngal e pinal); 2. Jojjannde jogaade galle iwdi; 3. Jojjannde waawde haalde e heɓde kumpital; 4. Jojjannde jogaade hakke e nguurndam ceniɗam, ɗam dookaani tanaa; 5. Jojjannde ndeenka keeriika e sahaa hare; 6. Jojjannde nehdi; 7. Jojjannde dooko heeriingo wonande sukaaɓe ɗawaaɓe; 8. Jojjannde daɗndeede e joñre; 9. Jojjannde daɗndeede e kala golle bonɗe. Ko e oon sahaa mbaawaten wiyde sukaaɓe ɓee ko wejaaɓe e jehre ustaare walla ko ɓe wonɓe e selde laawol tawi battande ɗee moƴƴataa e maɓɓe, moƴƴoytaa kadi e renndoo e kuuɓal (canndolingol e jahdiiɓe mum) walla nii boom, ko ɓe dookɓe geɗe koomtooje e sifaaji mumen (geɗe maa simmeeji daaynooji hakkille).
E miijo makko, kanko jeewtoowo oo, “kaan ngonka kulɓiniika addata ko welsindaare wonande sukaaɓe to bannge duɗal haa jibina diiwgol e jaŋde. Ndeen saɗeende addata ko yammere. Ɗuum noon ko huunde nattunde waawde jaɓeede e weenndoogo ndeeɗoo ujunannde tataɓere e julyultondiral”.
O wiyi : “Mboɗo sikki tan foti wonde hannde darnde men, enen hellifaaɓe hilifaaɓe ko waylude jaɓɓal walla ngaddiin feewde e sukaaɓe ɓee ngam mahande ɓe sato yamɗungo waawngo newnande ɓe firaade e ɓamtaade mbele eɓe mbaawa daraade darnde wonki wonande ɓamtaare renndo e faggudu leydi men Muritani.
E joofnirde ndeeɗoo haalannde, mboɗo yiɗnoo siftinde wonde kuulal 6 wonande nanondiral ko yowitii e jojjanɗe suka, paytunongal e jojjannde e nguurndam e ɓamtaare wiyi: “suka kala ena jogii haqqe e nguurndam kadi Laamu ena waɗɗii e mum huutoraade kattanɗe mum fof ngam nguurndam e ɓamtaare suka”.
Njaay Saydu Aamadu


text:
Lammu aziz ma jaɓɓ watude woteji e do sarɗi manda tataɓo
ɗiɗal landaji lullndo muritani nodirtengal « « forom » » nanondiri e lamu muritani e toɓe 20 potɗe yewtidede e kaldigal hakunde lammu e lulnde e mayirrɗe ndu lewru walla darorrɗe lewru arorundu
ko ɓuri teskinde hen ko ndarde watude wote toɗogol horejo leydi muritani
e baylugol won edossɗe leydi ndi kaɗoje jawtuɗo duɓi 70 possde kandida ngam ardade leydi ndi
konno so woteji mbatama mudda ɗiɗaɓo wonande aziz limantake ɗumm
e toɓere wond ko batugol woteji sudu sarɗiyeji so nanondirama
uditde radio e tele lammu wonande lulndo ngo ina halla hen
ustugol sembe horejo leydi to bange saryaji tognorgal leydi tottite horejo jagorɗe
dartinde hiɗende jomm ngalu enn wonduɗe e landaji lulndo
ngotagu leydi e potal hakunde ɓessngu muritani
wayylude tafngo fede halfinande woteji woni “” CENI””
horejo leydi gadade ndartata lefol lammu e mudda tataɓo
fuutamedia.com
hamada
Wallifiiɓe
- لمنتخب الموريتاني للشباب يتأهل الى الدور الثاني لتصفيات أمم إفريقيا دون خوض أي مباراة
- Déportés mauritaniens au Mali, l’humiliation continue
- ABDOUL BA : UN DÉFENSEUR MAURITANIEN CONVOITÉ EN ANGLETERRE
- LANCEMENT ’UN TOURNOI Lamba Fuuta mise sur la lutte pour revisiter la culture Peulh
- Tounkara corrige le Président Macky Sall : "Année blanche est une expression maudite"
- [...]


text:
Hoorde balɗe 3 timmuɗe ina ɓeyda cellal
Hoorde balɗe tati timmuɗe ina waawi wuurtinde paɗɗorɗe ɓalndu fof. E wiyde annduɓe wiɗtooɓe wonɓe to Duɗal Jaaɓi-haaɗtirde Karolin Worgo (Dental Dowlaaji Amerik), « hoorde balɗe tati timmuɗe ina waawi wuurtinde paɗɗorɗe ɓalndu fof ». Ɗum woni, e no ɓe mbiyri “heyɗinde” ɓalndu 72 waktu (balɗe tati deggondirɗe) ina addana celule boofe (walla selilaaji boofi : cellules souches) fuɗɗitaade feewnude biige daneeje (globules blancs).
Ɗumɗoo ina wallita ɓalli nayeeɓe waawde haɓtaade mborosaaji e ñawbuuli, sibu neɗɗo mawnat tan kattanɗe ɓalndu mum to bannge dartagol ñawbuuli ina ustoo. Ko noon kadi wonande yimɓe ɓe paddorɗe ɓalli mum en mboni, ko wayi no wonduɓe e Sida, e yeru.
Ɗum haaɗaani ɗoon tan, e wiyde maɓɓe : « kabaaru belɗo goɗɗo oo, ko so neɗɗo hoorii, ɓalndu mum yondintaako tan e feewnude biige daneeje kese. So neɗɗo hoorii, ɓalndu mum seertat e denndaangal celule maayɗe walla bonɗe walla nayeeje no feewi ». Ɗum firti ko ɓalndu ina « lawƴoo » walla ina lootoo kala ko maayi walla ko naywi ko wonnoo e nder mum, no lekki demminaare seertirta e baramlefi maayɗi walla nasliiɗi nii, wilta baramlefi kesi nii.
E no Porfeseer Valter Longo wiyri « kala hoorannde, puɗtugol ɗee biige daneeje ina wuurtina tippudi paddorɗe ». « So aɗa maaya heege, ɓalndu maa wonata ko e etaade wowaade semmbe, e nder ɗuum, feere ɓurnde ɓadaade ɗum ko ñaamtaade celule keewɗe paddorɗe nattuɗe nafde, ko wayi no celule ñawɗe walla bonɗe ».
Kono e oo sahaa ɓe ngoni ko e waɗde jarribooji goɗɗi hade maɓɓe waɗtude wasiyaade nayeeɓe ñawɓe Sida koorka, sibu koorka maɓɓe ina ɗaɓɓi ndeenka.
hamada
Wallifiiɓe
- لمنتخب الموريتاني للشباب يتأهل الى الدور الثاني لتصفيات أمم إفريقيا دون خوض أي مباراة
- Déportés mauritaniens au Mali, l’humiliation continue
- ABDOUL BA : UN DÉFENSEUR MAURITANIEN CONVOITÉ EN ANGLETERRE
- LANCEMENT ’UN TOURNOI Lamba Fuuta mise sur la lutte pour revisiter la culture Peulh
- Tounkara corrige le Président Macky Sall : "Année blanche est une expression maudite"
- [...]


text:
Joop Mammadu oon ko perfee kayhayɗi wonno e...
Joop Mammadu oon ko perfee kayhayɗi wonno e kadi ko e hoohooɓe lannda UFP o wiyi lannda maɓɓe wawaano so wonah wootondir hakkunde muuɗum haa ɓe ngannda mbele ɓe tawtorete wooteeji ɗi walla ɓe taƴotoɗi.
Ko ndeen ɓurɓe heewde ɓe ngonndi ko e taƴagol wooteeji ɗi hay so yoga e yimmɓe maɓɓe wonɓe e diiwanuuji muritani keewɗi ina njiɗno ɓe njaha woote kono ɗ
uum haɗata ɓeen ɗowtaade konngol lanndo ka.
E naamnal ngal fuutamedia.com huccini e Joop Mammadu ko faati e won kanndidaaji lannda maɓɓe anniya muyen yaltude lannda o haa mbaawaa jeyeede e wooteeji ɗi o wiy ɓeen so mbaɗi ɗum natti jeyeede e lannda ka.
Ko faati e maa ɓe pertu meeriiji ko wayino Monngel e Ɓogge nih o wiyi ɗuum ko coggu mbo lannda ka sootirta ngam miijooji mum.
Mohamed Habiboullah DIALLO
Fuutamedia.com Nouakchott Mauritanie


text:
Pottital e sukaaɓe
Daawal ɓennungal ngal ina teskiniri kewuuji politik wonande luulndo ngoo so juɓɓingol kawtal Demokaraasi e Ngootaagu, kam e pottital hooreejo leydi oo, hono Muhammed Abdel Asiis waɗdi e “sukaaɓe”, ko jiidaa e njillu Biraam wul Dah wul Abeydi to daande maayo mawngo e ko sakkitii koo, mawningol hitaande 31ɓiire cosgol fedde FLAM.
Pottital e Sukaaɓe. Jamma alkamiisa 20 marse 2014, hooreejo leydi ndii hono Muhammed Abdel Asiis, noddii fotde ko ina ɓura 400 suka to nokku keso Duɗal Jaaɓi Haaɗtirde Nuwaasoot, ngam yeewtidde e mum en. E cooyngal, sawndii mo ko almudɓe Ekkolaaji Yuumteende (Lycée d’Excellence). E cooyngal, jamaanu oo ko cuɓtaaɗo, sibu maa mbiyaa ko leñol gootol noddaa heen. E cooyngal, e terɗe laamu nguu, ko gardiiɗo kabinee makko tan yiyaa toon. Eɗen kumpitii, ko wonaa e cooyngal, wonde arɓe toon ɓee ko suɓtaaɓe, seɗtaaɓe, so wonaa ko sori heen ɓe tinaani, peeje kala mbaɗaama mbele kala baawɗo haalde toon ko feewnitaaki laamɗo oo, ina waasa arde toon. Ɗum fof e waade noon, haɗaani won haalɓe toon ko muusatnoo heewɓe… Ɗum ko jamma gadano oo.
Jamma ɗiɗmo oo, ko hiraande o waɗani ɓe to galle laamorɗo too, ciimti jeewte maɓɓe ñalawma aljumaa 21 marse njanngaa toon. So tawii ko goonga, miijooji keewɗi kollitaama toon e jeewte maɓɓe hee, kono mbele ko miijooji wonnoo ko ŋakkiri Muritani ? Mbele ko miijooji hooreejo leydi oo soklunoo nande ? E miijo yimɓe heewɓe, persidaa men oo “ko puɗɗiiɗo kampaañ woote gardagol leydi potɗe yuɓɓineede e lebbi paaɗi ɗii” (suwee walla sulyee 2014).
Ko e ndeeɗoo yeewtere Abdel Asiis habri wonde yontere kala ko ina ɓura 5 000 tumaranke ina naata leydi ndii, tawi heen 2 000 ina keddoo heen. E miijo makko, waɗi ɗum, ko Muritani alaa haralleeɓe mecce, sibu ɓeen heddotooɓe ɗoo, ko ɓuri heen heewde ko haralleeɓe. Kono o haalaani no foti Muritaninaaɓe njaltata leydi ndii feewde leyɗe goɗɗe yontere kala ngam waɗoyde njulaagu.
O heɓii kadi wiyde toon « miɗo anndi maa wood ɓe ɗum metti. Kono hay gooto mi joopaaki. Njiɗ-mi wiyde tan, ko gooto fof ina foti woppude palaas mo yonti woppude. Sukaaɓe ɓee ina cokli waɗde politik, tee politik oo ina sokli ɓe ». Kono won ɓiyɗo toon wonde woni ko caggal leydi, « sibu artiino ɗoo kono ronki gollaade sibu alaa balloowo, nde tawnoo yimɓe ƴettirtaake ɗoo tuugaade e ganndal mum en e mbaawka mum en, kono ƴettirtee ko jiidigal. Ndaa yimɓe potnoo ƴettireede ko tuugaade e kattanɗe mum en. Aɗa anndi a alaa ganndal ardaade leydi, a alanaa ɗum humpito, a fotaani fooɗanaade ɗum.. ». Yiɗde wiyde tan, so gooto fof heddinooma ɗo fotnoo wonde ɗoo, bone mbaɗataa : doktoor wona e safrude, jannginooɓe njanngina, koninkooɓe toppitoo konu mbaasaa naatde politik… kono, wonaa ɗuum woni e leydi men hee : kala ɓoorniiɗo comci (!) ina hoyɗa jooɗaade e jappeere laamu hee.
O heɓii kadi, kanko hooreejo leydi oo, wiyde toon wonde Muritani nattii hiiseede e capanɗe joy leyɗe ɓurɗe baasɗe. Won jaabtiiɓe mbiyi « ɗuum woodaani », yanti heen Muritani meeɗaa waasde, jawdi mum ko ko « forletee » tan. Won wiyɓe kadi « o faamaani ko banke adunanke haali e Muritani koo », woodi ɓeyduɓe heen « o waawaa faamde ɗuum ».
O wiyi kadi maa « laawol Magaama-Kayhayɗi fuɗɗe ko adii suwee 2014 ». Woodi wiyɓe « o fodiino ko ɓuri ɗum o waɗaani ». « O fodiino ittude baasal, kono o ɓeydii ngal ; o fodiino haɓde e wujjooɓe kaalis laamu, kono hannde ɓuri bonde… ».
Ngalɗoo pottital, yimɓe heewɓe njaggiri ɗum ko no kampaañ … « So wonaano ɗuum, joofnuɗo manndaa mum, fotnoo ko waɗde seedantaagal ko gollii, wonaa kay wiyde ina waɗa podooje goɗɗe, tawi gollaani ko fodnoo koo ».
Muttaar


text:
titoojedenndaangalkabaruuji
2012/12/01
Fedde politik: sekereteer centre ɓattiindirde mazhabuuji islaamiyan-kooji adunayan-ke jogoriima jantoyaade golle maɓɓe e yeeso commusion kisal ngendi e politik caggal leyɗe assamble.
2012/12/01
Fedde renndo: batu udditde banki gadaniiɗo tawa ko banki islaamiyan-ke e nder Tanzania e dow titoore (Amana) e nder Darou Salam wuro laamorgo ndii leydi.
2012/11/28
Fedde politik: koohoowo mawɗo sawra oo e nder feccere e du’aaji makko e nder batuu cakkitorɗo boyol balɗe muharam, o wii: alla joomiraawo! Ko aan wii e nder qur’aana (obo yiɗiɓe ɓeenin njiɗi mbo), waɗmɗn e meen.
2012/11/28
Fedde politik: koohoowo mawɗo sawra oo e nder jiidigal makko e generau ji ɗii e responsible ji arme de mere, e dow joofaade mbo ko faati e faanduyeeji toowɗi tekendi islaamiyan-koori Iran e poolal maɓɓe ndeggoondirgal njuɓɓudi islaamiyan-koori, o siwtinirii wonde: e dow ndaarde No tunndu nduu e aduna oo lelorinii ena holliri no feewi ɓure tekendi islaamiyan-koori ɗee.
2012/11/27
Fedde politik: e haala hooreejo fraction qur’aana, itrat e juulde assemble, pelle Palestine naaje e nder jiidigal maɓɓe e hooreejo assemble national e lapol parlement Irannaaɓe, e nder jaarde ɓe faade e bambu ɓe mbaabi ɓe, teeŋtinii wonde, poolol maɓɓe e nder hre balɗe jeetatiire, waawataano laataade e ɓaawo ballal Iran.
2012/11/26
Fedde politik: conseiler finaa tawaa Iran e nder Zimbabwe oo e nder jantaade mbo ko faati e philosophie gimmagol ashuraa yan-kooɓe ko fii wonde tawi sunna nelaaɗo oo fuɗɗaama woppeede, gila e jamaanu banu Sa’idat, o wii : so tawii ima Huseynu nootanooki noddaango islaam, diine fittonono e dow leydi haa laaɓa.
2012/11/21
Fedde politik: koohoowo mawɗo sawra oo e nder renndo teemeɗɗe teemeɗɗe dillooɓe e eɓɓoode aawdi newiindi (saalihiina) o jantiima wonde: waddu kuulle ladde regime sioniste ji nduu e dow hippaade yimɓe Gaza ɓe nganduɗaa mbaɗaaniɓe hay huunde ena foti dillinde winndere islaam haa waɗa dille mawɗe immorde e leñol islaam.
2012/11/18
Fedde politik: president assemble islaamiyan-ke oo e nder yeewtitde mbo e president assemble national Jordania e dow jantaade mbo wonde Yimɓe Gaza ko hande ɓe ɓuri sowlude ballal winndere islaam e dow kala jamaana, o wii: waddu regime sioniste en sakkitiindu nduu ko hollirde kaadi retrait politic oo regime.
2012/11/18
Fedde politik: aayatullaah Araakii e nder declaration e dow ko faati e kippuye regime sioniste bande de Gaza, o wii : majmaa ɓattiindirde mazhabuuji islaam awinndereyan-ke teeŋtinii wonde Daraade e haɓaade gañooɓe meeɗen sioniste ji, jamaanu gonaaɗo,jeyaa ko e geɗe baɗɗiiɗe diine jeyaa.
2012/11/17
Fedde renndo: e jamaanu darore lewru muharam e ñalaaɗe ɓoyol sahondinde koohoowo sahondimɓe e sahaabaaɓe makko, batuuji boyol fuɗɗiima gila ñande alkamisa 15 Novembre e nder nokkuure jaŋngirdu shahiid Baa hunar e nder Rome.
2012/11/17
Fedde politik: e dow seppude e nder kanton ji stambul, shanaliurfaa, anadoloo, adanaa, bursaa, Mnaisaa, musiin, siilwas e qune kippuye regime sioniste bande de Gaza waɗaama condemner e nder nokkuuji turki fof.
2012/11/15
Fedde renndo: (Haris Tarin) debboojo juulɗo woni gañii hande alarba 14 Novembre ngenaari masalahaa hakunde diineeji to Amerik.
2012/11/15
Fedde renndo: e dow wittooji baɗɗaɗi immorde e njuɓɓudiiji jawɗeele e bankii ji Afrik, julankooɓe e investisseur keewɗi tawa wonaa ɓe juulɓe kucciti e bankiiji islaamiyan-kooji.
2012/11/14
Fedde renndo: liggotooɓe e ndeer banki gooto e ndeer bankiiji tuunde Tulsa, wonde e ndeer Etat Ukalahmay Amerik, e ndow pretex kisal! Waɗi haa ɓe calii toppitaade rewɓe juulɓe muuriiɓe.
2012/11/14
Fedde renndo: noddaango koolol international finaa tawaa- toowal (debboojo ɓurɗo, ndeenɗo ɓataake nelaaɗo, Hadaratu Khadiija (s a) tintinaama immorde e rewɓe jaagorgal finaa tawaa e ɓuccuye islaam.


text:
Dictateur Ejipt e ɓiɓɓe makko ɓee njogoraama ñaaweede kadi
Fedde winndere: tribunal wadduuji bonɗi Keer oo ko hande 14/09/2013 jogorii yuɓɓoyde joɗnde fii ñaawde (Husnii Mubarak) ductateur ɓooraaɗo laamu e Alaa e Jamaal ɓiɓɓe makko ɗiɗo.
Cimtol jaaynde qur’aaniyaŋkoore international (iqna) egginiɗum ko e jaaynde (Al misri yawm), Husnii Mubarak e ɓiɓɓe makko ɗiɗo Alaa e Jamaal, Hbiib Al Adilii, minister de l’interieur jamaanu Mubarak, Huseyn Salim, julaŋke Ejipt naajo e yimɓe 6 woɓɓe jeyaaɓe e lappol makko njogoraama ñaaweede e dow felde ɓe warde seppatnooɓe e jamaanu sawra hee ñande 25 janvier e wonde ɓe sabaabu perte mawɗe e dow yeeyde ɓe Israel Gaz.
Siwtinirde wonde Husnii mubaarak ko adii 25 Aout ɓenuɗo, o noddaama ko yaata e laabi jeego to ñaawirdu wondu to academia Police e nder tunndu (al tajamu’u al khaamis) to Keer, e nder gasirɗe joɗnde hee, komitee yimɓe tato waɗaama fii yuurniutaade dossier ji maɓɓe e komitee yimɓe njowo woɓɓe fii yuurnitaade boneeji ɓe mbaɗi e komitee yimɓe njowo goɗɗo kadi fii yuurnitaade importation Gaz faade Israel. 1287712


text:
Uddo Ñaabina !
Pulaar.org - Ñaabina | Tuggi aset 2 haa alet 10 ut 2014, yimɓe ummiiɓe nokkuuji goɗɗi e otooji keewɗi, e yimɓe laamu uddii Ñaabina, peŋi tillisaaji hawngooji laawol Ɓoggee-Kayhayɗi, ina pari e yande e wuro hee. Woodii heen nii naatɓe nder wuro hee, ina mbiiña galleeji, woɗɓe payi cehe ina cunnoo gaññeeje kecce. Ko ɓe ƴeewatnoo ?
Ɓe mbiyi ko ɓiyiiɓe, ina wiyee Muhammed Wul Seex wul Nesiil, « ina wonnoo e wuro hee, so maayii, ko ɗoon tan waawi wareede, wonaa bannge goɗɗo ». Ɓe njahii haa ɓe takki neɗɗo gooto,
ɓe mbiyi karooje waɗata e galle mum ɗee, ko e dow aññeere suka oo, ngam suuɗde ɗum. Ɓe mbiñciti cehe, ɓe njuurnii boyli, ɓe mbiiñii tule ceene, e gaasaɓɓe e gammbi, ɓe purii yimɓe, ɓe ngijii sukaaɓe… Beeli yimɓe fof owi e golle ɓee yimɓe ɓe hay gooto anndaa ko ƴeewata e ɗo cuppitorii.
Ñalnde 8 ut, ɓe nanngi huunde e yimɓe wuro ngoo ngam naamnaade ɗum en e hulɓinde ɗum en, ina e ɓeen, e wiyde Ɓaas Mammadu, wiyeteeɓe Al hajji Hammadi Siidi Bah, e Caamaa Bah e Muusaa Soh e Demaani Jah e Saalif Gey e Maamuudu Bah e Baabooy Kebe e Aamadu Demmba Aaw.
Ina laaɓi kam, jooɗaniiɓe ɗoon laamu nguu ko wuro ngoo tuumi ko kam en mbari suka oo, ngujji kaalis mum !
Ñalnde 9 ut, aɓe ngoni e ngoon uddo Ñaabina haa wiyaa suka mo ɓe njiylotoo oo ‘’yiytaama Nuwaasoot, junngo mum ina banndaa, sibu ko janɗo e ngelooba’’. Caggal wiɗto, tawaa hay bannda oo ko fenaande, kanko e doktoor baɗatnooɗo mo ɗum oo, kamɓe fof ɓe nanngaa.
Ɗum dey ko huunde mettunde. So laatinooma ko o baraaɗo, ma a taw wuro ngoo jogornoo ko duppeede. Ɗum ma a taw wonaa maayde 503 sagata waraaɓe e nder tuddule konu leydi Muritani, wonaa teemedde woɗɓe « wardaaɓe amdu e fenaande » daande maayo, ɗum wonaa Lamin Manngaan … Ɗum dey haalii hoore mum…
Kono haaniino wuro ngoo wullitoo ngee tooñannge, partiiji politik e pelle daraniiɗe jojjanɗe aadee kadi ina potnoo ɗum suurtude, sibu ko golle baaɗe nii mbonni koɗdigal ɓiɗɓe leydi ndii, haa teeŋti noon kadi so tawii ko yimɓe laamu, fotnooɓe hollude yimɓe laawol e ñootde hakkunde yimɓe, ngoni seerndooɓe ɗum en, ngoni aawooɓe ngañgu e ɓerɗe yimɓe, sabu heedi-heedi tabitinta ñalnde fof.
En tarii haala Mayram Mintu Derwis ɗo wiyata « ko kewi Ñaabina koo ko huunde bonnde… Hol fof no polis tuugortoo e nan-nanti ngam tuumde wuro no woorunoo, tawi waɗaani hay wiɗto wooto ? Hol no wuro no woorunoo uddirirtee nii, beeli yimɓe ownee, e dow sikkeeji coomɗi añamnguraagu ? ». En tarii kadi ko Gurmo Loh, ganndo ko faati e laabi sariya, haalnoo heen, nde wiyata : « Capanɗe keewɗe yimɓe jeyaaɓe e doole kisal, uddii, parñiima wuro Ñaabina, nanngi yimɓe. Kulol nanngii yimɓe wuro fof, yooɗdinaaɓe e waɗde bone gila hay huunde anndaaka. Majjunooɗo oo yiytaama Nuwaasoot, ina wuuri, ina selli, ina e jam, ina wellitii. Ɗee golle jooɗtoriɗɗe, mettuɗe jaɓde e muñde ina ciftina en sahaaji njiimaandi militeer e dow daande daande maayo e kulol bonngol ɓe ngaawnoo toon e ɓerɗe e hakillaaji yimɓe les njiimaandi laamu wul Taaya, e maayirɗe kitaale 80. » « Jogiiɓe laamu hannde ɓee e polis mum en ina poti siftineede wonde kala ko ɓe mbaɗa foti fawaade ko sariya, so tawii kay dowla men ko dowla tuugiiɗo e sariya ». BAB
hamada
Wallifiiɓe
- بالصور ..مظاهرات بصدور عارية امام السفارة التونسية
- sud mauritanie..le Gouverneur de brakna menace la population
- رئيس حركة -فلام موريتانيا- يجدد الدعوة إلى نظام فيدرالي لمنع التدافع على السلطة
- Mauritanie : 20 ans de prison pour un ancien haut responsable d’Al-Qaïda
- Une sénégalaise de 25 ans retrouvée morte dans son appartement
- [...]


text:
lalla aycca sy lamu muritani hepti leydi wallo
FUUTAMEDIA.com
Lalla ayycca sy horejo yilirde fedde fonad e woodo sahha ina tuummi lamuu leyddi muritanni
Hepptude gesse janane tawo ko leyyddi wallo to diwan brakkna ee n diwa trarza
Ngam rokkude fede ngalo wiyatende EL RAJIHI ko fede remoɓe
jeyyaɓe leyydi arabi sauudi
Lala ayycca jertini lamuu muritani yo renno filnitarre ɓ aleɓe muritani
Sabu toñange ngee hewi no fewii ha natty moññade
So wooni ko ccaele artirabe walla ccaɗele binnditagol
Walla kalliffendi E hirɗɗe to bannge hakejji innama aadee
Fuutamedia.com
hamada
Wallifiiɓe
- بالصور ..مظاهرات بصدور عارية امام السفارة التونسية
- sud mauritanie..le Gouverneur de brakna menace la population
- رئيس حركة -فلام موريتانيا- يجدد الدعوة إلى نظام فيدرالي لمنع التدافع على السلطة
- Mauritanie : 20 ans de prison pour un ancien haut responsable d’Al-Qaïda
- Une sénégalaise de 25 ans retrouvée morte dans son appartement
- [...]


text:
Ngonati Najeeriya wii honuki talakaaku kanjum woni huunde nde Ngommati waati ha yeeso
- Published in Fulfulde
- Written by
- DISQUS_COMMENTS_COUNT
-
Ngomnati Najeeriya wii honuki talakaaku kamjum woni huunde mde nde Ngomnati waati ha yeeso e tabitingo yiigo dum hebi nasaraaku taskaram karniwol MDGS .
Ardiido Najeeriya Dr Gokluck Ebele Jonathan kayum on anndinika ha mobre nde yalde didi nde taskaram karniwol MDGS dum Ardiido on ardani dow laabi di wallata her tabitingo e hebugo nasaraaku taskaram kaa Ardiido Jonathan mo ballomuudum Alhaji Muhammed Namadi Sambo luutani wii kilanta risku e hebugo geendam boongu kanjum woni kujeeji wallooji di tabitinta ngeendam.


text:
Israayiil - Palestiin : hare nde siltataa...
So aɗa yiɗi faamde ɗum, maa ndutto-ɗaa ko ɓuri duuɓi 2 000 caggal. Ko e oon sahaa Roomnaaɓe (Romains en) keɓti Palestiin e wuro Jerisaalem ngoo. Ɓe ndiiwi yahuud en wuurnooɓe ɗoon ɓee. Yahuud en carii, caakii e jookli winndere ɗii kala. Ko laaɓi heen tan, nokku oo, ko nokku keewnooɗo kareeli gila daawaa-dawi.
Leƴƴi ceertuɗi e diineeji keewɗi laamiima nokku oo, gila e geresnaaɓe haa e yahuud en, haa e kerecee en e juulɓe… Tee kañji kala eɗi kormii nokku Al-Quds (Serisaalem) oo. Ko e teeminannde 19ɓiire yahuud pelliti artude e nokku hee, kono tawi aarabeeɓe Palestiin keɓtii mo ko ɓooyi, inan koɗi heen ko ɓuri duuɓi ujunere. Ko gartal maɓɓe ɗoon ummitini wolde.
Carte de la Cisjordanie - Natal SisjordaaniCaggal wolde adunaare ɗiɗmere, e boomaare yahuud en anndiraande « Shoah » (mumtugol yahuud en ngol Hitleer eɓɓunoo), Fedde Ngenndiije Dentuɗe, ngam yiɗde surde ɓe e musibbaaji baaɗi noon, miijii sakkude feere no dañaniri ɓe leydi : nii woni Palestiin feccaa e pecce ɗiɗi ɗeɓɗe yerondirde. Feere ndee noon ina jiiɓii, tee keeri taƴaaɗi ɗii ina keewi fiiltomooltooji. Ɗum waɗi, aarabeeɓe mbeltaaki heen, yahuud en mbeltaaki heen. Hankadi wonti wolde nde joofataa… Nokku oo wonti taƴe taƴe. Hitaande arnde kala, Palestiin (nokku aarabeeɓe oo) ina ɓeydoo saakaade e famɗitde. Ko ɓuri heewde e leydi maɓɓe ndii, Israayiil heɓtii ɗum hannde.
Hannde Palestiin ko diiwanuuji ɗiɗi, Israayiil ina ɓilii hakkunde mum en : lefol Gasaa ngol e nokku biyeteeɗo Sisjordaani. Lefol Gasaa ngol njuuteendi mum ko 41 km (No hakkunde Nuwaasoot e Waad Naaga), tee yaajaani. Fotde 1 700 000 fitaandu ina ɓittondiri heen. Sisjordaani oo ɓuri yaajde, kono Israayiil ñaamii ɗum haa laaɓi (ƴeew natal). Fotde 2 500 000 ina heen nguuri. So a yiyii no leydi Palestiin ñaamtorii, aɗa faama so peeje cakkaaka law, Palestinnaaɓe nattat jogaade ɗo koɗi, so yaltinteeɓe leydi ndii, walla Israayiil moɗa ɗum en.
fuutamedia.com
pulaar.org
hamada
Wallifiiɓe
- السنغال تنتظر منظومة صواريخ ايرانية وروحاني يصفها يالشريك المميز
- -بعد مظاهرة ضد الحجاب مظاهرة بصدور عارية وسط القاهرة طلبا للحرية والازهر يندد
- Ne pouvant plus supporter les « ton fils ressemble à mon mari », elle se suicide
- Ne pouvant plus supporter les « ton fils ressemble à mon mari », elle se suicide
- رئيس حركة فلام –يشن هجوما لاذعا على مسعود هوليس مانديلا ولا يستطيع ان يكونه—
- [...]


text:
http://fuutamedia.com/ecrire/?exec=configurer_identite
Mohamed Habiboullah Diallo
Limorgal ko innde ordinateur peewnaaɗo leyydi Mali tawo feewɓe ɗum ɓee ko Mammadu Laam Jallo mbo susyetee biyeteeɗo Internet Society Mali (Isoc Mali) e Mohammed Lamiine Watara mbo susyetee biyeteeɗo Intelec 3 caggal jokondiral susayeteeji ɗii.
Ordinateur oo hollaama denntal yimmɓe ñiande alkamiisa e nder burooji Agetic e tawtoreede jaagorgal leydi kalfinaangal ko faati e mbaylaandi kesiri hono Jean Marie Idrissa Sangaré.
masiŋ oo ko keesyel tokosel ina waɗi carte mère e ecran HDMI e souris.
Unité centrale oo woni ko e carte PC e disque dur o ko carte memoire tawo ko 8, 16, 32 walla 64 Go.
Yanntude heen masiŋ oo soklaani kuraŋ keewɗo sabu timmatah 24 watt etee ina waawi huutoraade energie solaire kadi soklaani antivirus
So o yaltinaama njeeygu ina jara ko ina tolno hakkunde noogaas e joy ujunere CFA haa capanɗe nay ujunere.
Mammadu Laam Jallo wiyi ɓe peewnani masiŋ oo ko ustude yollnde mawnde bannge informatique wonnde hakku afrik e leyɗeele tuubakooɓe e ɓeydude pinal ɓiɓɓe afrik e ooɗo fannu.
O rokki yeru wuro wiyeteengo Boulkassoumbougou ekkol maɓɓe heɓih 26 masiŋ tee ɗi kuutortoo ko solaire.
fuutamedia.com/
Mohamed Habiboullah DIALLO.


text:
Gine
Gine (e Fulfulde Maasina, Lagine; e faransiire République de Guinée) ko leydi e Afirik Hirnaangeeri. Hindi kernidi e leyɗe ɗee ɗoo: Sarliyon, Labiriyaa, Koddiwaar, Maali, Senegal e Gine-Bisaawo. Noone laamu mayri ko ndenndaandi (ko wi'etee kadi repibliiki). Hooreejo leydi ndin ko Lansana Konte innetee, Hooreejo guwerneman maa Permiyee Ministir on laatii Lansana Kuyaate gila lewru fabraa'ilu 2007 (caggal murtital jamaa on) haa 20 maayuhu 2008. On tuma Persidan Lansana Konte itti Kuyaate watti Ahmadu Tijjaani Suwaare.
Kapital ngal, e maanaa laamorde nden, ko Konaakiri, ca'e mawɗe go'o ko wano Kinndiyaa, Maamun, Labe, Kankan, Zerekore ekn. Mbertudi ndin ko 250.000 km², jamaa on no yona miliyonji 9 haa sappo (anndaaka tigi tigi sabu ko ɗuuɗi e ɓiɓɓe Gine ɓen dogii leydi mun ndin). Gine laatino kalfaandi Faransi ittude 1898 (hitaande nanngegol Almaami Saamori Tuuree) haa nyannde 2 ottoombur 1958, nyalaande hettaare Gine nden. Hooreejo leydi arano on ko Ahmed Seeku Tuuree (1922-1984). Ɗemngal laamu ngal ko faransi, ɗemɗe leƴƴi leydi ndin ko Sooso, Pular, Maninka, Kisi, Tooma, Berse, Konyagi, Basari, Bajaranke, Baagaa, Lanndumaa ekn. kono ko ɗemɗe tati arane ɗen ɓuretee haaleede. Gine hino tawaa e kawtite leyɗe wano ONU, CEDEAO, UA.
GINE KONAAKIRI: Maanditaare Jaambareeɓe men...
Maanditaare (anniversary) fayɓe waranooɓe nyannde 22 Siilo ɓen ɓadtike. Taw si woodii ko waylii gila Lansana Kuyaate toɗɗaa hooreejo jaagorɓe ɓaawo nde teemeɗɗe fayɓe waraa, waɗtaa haako nyaayaako? Gila Gine heɓti jeytaare e hitaande 1958, Seeku Tuuree laamii, Ginenaaɓe woowti toonyeede waree, tawa hay huunde suusaa ŋaanyaade. Seeku Tuuree wari ko wari koo fow, ɓurɓe ɓee ko Fulɓe toonyanoo waraa, gila annduɓe rewi e marɓe faa e kelɗuɓe buy o wari, haa hannde huunde hinyaaka, lirnyitaaka sakko goɗɗo nyaawee, maaɗum toonyaaɓe yoɓitee… Gila Lansana Konte ƴetti laamu e hitaande 1984, kanko kadi o warii o toonyii Ginenaaɓe heewɓe, fiikala (although) buy yejjitiino, walla yejinkinike. O lancii cuuɗi e koɗanɗe teemeɗɗe Fulɓe e nder Konaakiri, o raɗike buy e leyɗeele mum’en, tawa haa jooni huunde haalaaka… E lewru Korse (June), 2006, o imminiino koninkooɓe makko, ɓe warii seppooɓe cappanɗe, hay huunde haalaaka fii ɗum ɗoo kadi…Awa hay gooto nyaawaaka. Nde 22 Siilo (january), ndee ɗoo hitaande fewndiinde, koninkooɓe Konte fellii warii hedde 230 fayɓe seppooɓe, haa jooni bonnuɓe rewnaaka e laawol, tiindinee nunɗal… Taw si ɗum ɗoo fow accirte nih, jam waaloo talloo?
Hinyere (inɓestigation) eɓɓanoonde waɗeede fii koninkooɓe fellunooɓe wari seppooɓe ɓen, e lewru Korse, 2006, kam e lewru Siilo, 2007, rewna ɓe e laawol, nyaawa ɓe, maaɗum ɓe tiindoo nunɗal, haa jooni ko ko porɗi, sabu laabiyankooɓe (lawyers) ɓee wenngii tawtoreede maɓɓe e hinyere ndee. Baale fotdeeji (rights groups) no ɗaɓɓira balle cenɗe fow fii heɓtande toonyaaɓe ɓen nunɗal.
Goomu hinyooɓe ko yowitii e ngee toonyannge toɗɗanooma gila e lewru Duujal (May), ka batirdu (parliament), kono haa jooni ɓe woondinaaka sakko ɓe fuɗɗoo golle. "Men jogaaki yaakaare mawnde e nguu goomu, wonde ngu yaltinanay men njeytudi moƴƴiri", Cerno Maaju Soh, Hooreejo Waalde Ginenaaɓe fii Fotdeeji Neɗɗo (OGDH), holli ɗum IRIN, lewru ɓennundu.
"No woodi hakkunde bonnuɓe ɓee, yimɓe welduɓe e ɓee wonɓe ka laamu, ko ɗum waɗi hino saɗti fota yo nunɗal ngal gollir no haahiri non," o ɓeyditi. Hari OGDH hino saatii yiidugol e baale fotdeeji goo, nyannde 25 Jolal (Noɓember) "fii eɓɓugol fehre lomtotoonde goo e haɓagol toonyannge ngee", o wii. "Si tawii men waawaali heɓugol ɗoo nunɗal, men yi’ay ko men waawata waɗde, menen e gollideteeɓe amen winndereyankeeɓe ɓee, fii addugol bonnuɓe ɓee ka nunɗal," o wii. Goomu hinyooɓe nguu no halfinanoo tefugol annda fii maayeele waɗɗe ka fuɗɗode hitaande ɗoo, ko non kadi fii ɗeya waɗnooɗe e lewru Korse 2006. Hooreejo Jaagorɓe Lansana Kuyaate, inniino terɗe goomu nguu, e lewru Yarkomaa (Oktober), kono gila ndeen hay fus waɗaaka. Himo lutti e wi’ugol, goomu nguu no waggiɗi taho, ko keccel. Yeewtudugol e koohooɓe laamu nguu kam, fii nduu muraadu jooni wontiino ko toŋaa. IRIN wii.
Jooni non, laabiyankooɓe (lawyers) fotnooɓe jeyeede ka goomu (comission) ɓee dartinii tawtoreede maɓɓe heen, ɗum ko fii hollugol tikkere maɓɓe e ko wi’etee jalkite koninkooɓe e cokkooɓe feewde e koohooɓe nunɗal ngal. "E nder Gine, koninkooɓe ɓee e cokkooɓe ɓee fow no e dow yuɓɓo nunɗal (judicial system) nagl", Buubakar Soh, Hooreejo Kawtal Laabiyankooɓe Gine yewti IRIN. "Laabiyanke en e nyaawooɓe ndii leydi hino yawaa haa ɓurti, ko maa dartinen ngun jikku" , o wii. Laabiyanke en fow hino e nder tikkere (strike) gila e fuɗɗode lewru Yarkomaa/October, fewndo cokkooɓe (poliisiiɓe) ɓee nanngi gooto e maɓɓe soki, tawi himo yahnoo ka kaso yi’oygol walleteeɗo makko goo jaggaaɗo.
"Tuma kala, cemmbe kisal ɗee no kammbana men, yenna men, yana e amen", Md. Buubakar Soh yewti IRIN. "So men waawaali rewnugol ɓee ɗoo e laawol, haray pellet goomu hinyooɓe nguu waɗataa ko kelɗi hella ka addugol ɓen koninkooɓe ɓurɓe darnde, waruɓe seppooɓe, fii tiindagol nunɗal", o ɓeyditi. Mammadu Jan Jallo mo minyo mum fellanoo nyannde 22 Siilo, ka seppuru, haalani IRIN wonde: " Muraaɗi kaanay si tawii men heɓaali ko men piirani (haɓani) koo" . Minyo makko, Aamadu Wuuri Jallo, suka mo duuɓi 16 fellanooma fewndo koninkooɓe Konte ɓee udditi yiite e seppooɓe, e lewru Siilo ndee ɗoo hitaande. Ko maanditaare aranere nden woni e arude nih, gila haftaare (uprising) ndee waɗi. Reenooɓe (obserɓers) hino maapii, si tawii ko yoni gollaaka fii nootagol ko ngenndiyankooɓe ɓee hawtaninoo koo, maaɗum addugol bonnunooɓe ɓen ka nunɗal, fii seppooɓe ɓe ɓe tewinoo pas ɓe wari ɓen, si hay fus waɗaaka, hino hulaa wota leydi ndii fettu kadi.
Wonande mawniraawo Aamadu Wuuri on, Mammadu Jam Jallo, e buy e warananooɓe maaɗum daraniiɓe nunɗal e wellitaare e nder winndere ndee, ɓeen waranooɓe maayaali mehre. E fillaandu makko kanko Aamadu Wuuri, ndu o fillanii IRIN, o wii: " Nyannde 22 Siilo minyo am oo yaltuno seppoyde. O fellaa laabi ɗiɗi, ka wecco (beccal) makko e ka hoƴƴudu. Tawi (hari) himo etaade dogugol koninkooɓe ɓen, ko on saati ɓe felli mo.
"Fewndo ɗoo, en wi’ataa ɓen maayno mehre, (kanko e hedde 230 waraaɓe goo). Maayde maɓɓe ndee addanii men toɗɗagol hooreejo jaagorɓe keso. Jooni, si men heɓaali kuulanɗe ɗe men haɓani, men piirani ɗen, taway (haray) men jamfike ɓe.
"Yimɓe ɓee yiɗi ko waylaare –ɗum ko ko hitti e leydi ndii. Ginenaaɓe tampii ko ɓurti, gila ko neeɓi, haa yawtii keerol, gila Gine heɓi jeytaare. Himen hoɗi ɗoo (Hamdallaahi…) e niɓere. Ndaygu e ndiyam hino saɗi, saɗti heɓotaako.
"Ndaygu heɓike seeɗa, gila hooreejo jaagorɗe keso o toɗɗaa, ɓuri ka wonnoo ɗon law, ado o laamaade, ndiyam kadi heɓike seeɗa e nokkuure ndee (Hamdallaahi). Aran nun, men wonayno yontere maa jonte ɗiɗi tawa hay sintere yaltaali e pompiiji ɗin. Ko maa men sabboo e poccol (saffewol) ko yonata jamɗe (leereeji) ɗuuɗɗe e woyndu wooturu, maa pompiiru wooturu, tawa ko yahugol ka ɓuri 500 meeter woɗɗude, wonaa hay fus si wonaa hebbingol loonde wootere. Jooni, himen heɓa ndiyam pompi balɗe ɗiɗi haa tati e nder yontere, nyalaande wootere no ɓisoo (ɓiloo) hakkunde mum.
"Muraaɗi kaanay kas kadi si tawii men heɓaali ko men piirani koo, ɗum le ko kelɗingol noone nguurndam amen ɗam.
"Men waɗii nyalaaɗe mawningol musidɓe amen waraaɓe ɓee, e nder ndee ɗoo nokkuure (Hamdallaahi), ɗum fow ko fii teddingol wonkiiji maɓɓe ɗin, e ɓanngingol wonde fiikala ɓe wondaa e amen hannde, men yejjitataa ɓe haa cay, sibu ɓe maayaali mehre, ɓe maayanii muraadu ndu nunɗal –ɗum ko fii haɓangol fotdeeji amen ɗii. 22 Siilo, heddoto wonde nyalaande nde yejjitetaake wonande sukaaɓe Gine ɓen fow.
"Men yuɓɓinay cofte pineyankooje (cultural eɓents) fii tokkitagol e teddino ɓeen jaambareeɓe waraaɓe.
"Nguu goomu hinyooɓe wonande jaambareeɓe ɓe koninkooɓe wari ɓen, ko maa ngu ɗaɓɓita ɓee fawtiiɓe ɗii wonkiiji musidɓe amen ɓee. Hiɓe haani jaggeede, nyaawee ɓe leɓtee, haa tawa kuuɗe waaɗe nih, wontaa waɗtu, bone waaɗe nii bonnetaake e nder, wonaa Gine tun, kono ko e nder leyɗe duunde Afriki ndee fow. "Ko maa renndo winndere ngoo faama wonde hino hitti sanne nde ɓe ndaarata, wonaa tun fii sukaaɓe waraaɓe ɓen, kono ko yo ɓe ndaaru kadi fewndaare sukaaɓe Gine acciraaɓe ɓaawo ɓen fof. Ko maa tun laamu ngun wallitoo sukaaɓe ɓen fii heblanagol mawuuri (future) maɓɓe ndii.
"Gine udditii gite mum ɗen. Ginenaaɓe jooni no anndi holno ɓe waɗirta haa daaɗe maɓɓe ɗen nanee, maaɗum no ɓe piirirta fii heɓtugol fotdeeji maɓɓe ɗin." Honɗum woni ndun seppuru kuuɓal Siilo 22, e sabuuji (dunyooji) mayru? En yewtay ɗum e winndannde men aroore, ngam hindu yoni ko fillee haa lutta, e nder daartol men enen ɓaleeɓe, wonaa Ginenaaɓe tun. Yo Alla ɓeydan en jam e deeƴere.


text:
TENNKE INA COOYNA E NOKKUJI KEEWƊI E MURITANI
Fedde wiyeteende CNLAA toppitiiɓe haɓaade ko bonnata ndema haa teeŋti e tennke reentini peeŋgol kani e diwanuuji jaajɗi e nder muritani.
Annduɓe ɓee mbiyi saabi ɗum ko toɓooji keewɗi toɓɗi e leydi hee mballiti jaajgol ɓiɓɓe kani ɗi .
Koolaaɗo ko feewti e haɓaade tennke ɗe wiyi ɓe ƴettani ɗeeɗo caɗeele peeje ballitooje e haɓaadeɗe hono pelle sappo e joy ko e otooji ngoni e pelle ɗidi ko njuɓɓudi e pelle tati ko ƴeewtaade e fewjude .
Lilluɗe tennke caabiima ko ina tollno e teemedde ɗiɗi milioŋ( e kaalis oro perrte e nder leyɗeele jeenayi e nder afrik leyydi muritani ina heen jeya.
fuutamedia.com
Mohamed Habiboullah DIALLO
hamada
Wallifiiɓe
- Ne pouvant plus supporter les « ton fils ressemble à mon mari », elle se suicide
- Ne pouvant plus supporter les « ton fils ressemble à mon mari », elle se suicide
- رئيس حركة فلام –يشن هجوما لاذعا على مسعود هوليس مانديلا ولا يستطيع ان يكونه—
- Garlol noddii, Pete e Penenjuru njaabiima
- Seppo refiseeji : “tumarankooɓe e nder leydi mum en”
- [...]


text:
Sewndecaggalleydi: hujatulislaamwalmusilimiinaseyid Muhammad Naaɗiqii e nder table rondesirruujisawra Imam Huseynu (a s) to Kabul, o wi’i: Gootelkabaaruashuuraakolaɓɓindehakundegoonga e fenaande e nderlisilaam.
Cimtoljaayndequr’aaniyaŋkoore international (iqna) sewndehirnaange Asia, e nderooɗoon table ronde, baŋeejiceertuɗisawraashuuraahaateeŋti e darsuuji e kabaaruujindeeɗon darned woniikowonanoo e yuurniteede.
Hujatulislaamwalmusilimiinaseyid Muhammad Naɗiqii, gardiiɗopengalhadaratayatullaahimawɗoMkaarimchiraazi e nder Kabul e dowjoofaadembo e nderngalɗoonmooɓoondiralkofaati e himeyummiyaŋkegummalHuseyniyaŋkewal, o wi’i: kogeɗeɗiɗiwaɗihaa imam Huseynuummii, ko e dowɗeeɗoongeɗeɗiɗi o yaltifaade to karbalaa. YiddeYziidnde o baayoondirta e makko, noddaangoyimɓeKuufa e yiddeyamirdemoƴƴere e haddepakanreejiwonisabaabuhaa o suɓiingolɗoonlaawol.
Naɗiqiijokkiheenwiide: nde Imam HuseynuummotonooMadiinandee o laɓɓinaniinoyimɓefaandaaremakkondee, o wi’I: (mi ummaakimadiina so wonaafiiwuurtindelisilaam, waklitdedictature e yamirdemoƴƴere e hadeepankare).
Naɗiqii e dowjaabuyenaamndalwondekoneɗɗowaawatajaŋngude e ooɗoonsawra Imam Huseynu, o holliriiwonde: e ɗenmbaawiheenjaŋngudetabintingolgoonga e nderrenndo e nderpenaale.
Enawaawaajaŋngeedeheenkadi, kalaoonjiɗɗowalladewɗo e ngaluujimaanawiyaŋkooji e neɗɗankaagu, komaa o rewa e duɗalnjikki, e darsuujikeewɗiummoraade e imam Huseynu.
1316635


text:
Petroŋ haa heewi !
Wonaa fuunti, wonaa tinndol, ko goonga laaɓɗo, ko kabaaru koolkisaaɗo, goongɗinaaɗo : petroŋ ina waawi feewnireede ndiyam geec. Ko ɗum woni ko annduɓe "konu-diƴƴe" leydi Amerik mbaɗi, so waylude ndiyam geec, mbaɗta ɗum kuɓɓirɗam (carburant). Ɗum noon US Navy udditii yonta petroŋ mo alaa ɗo haaɗi.
Yowitaare to oon bannge jooni wonta daarol. Leyɗe galɗirnooɗe petroŋ kala, yo cakku peeje goɗɗe, sibu ɗoo e janngo ɓadiiɗo ko wonnoo doole maɓɓe koo iwii.
Ko goonga noon e ooɗoo sahaa ko feewnata ɗaam kuɓɓam koo ina ɗeɓi tiiɗde seeɗa to bannge njaru, sibu ko hakkunde 1 000 mb e 2 000 mb wonande liiteruuji 3, 7 kala. Kono ko e fuɗɗoode tan, eɗen njenanaa ɓooyataa peeje njiytee, lelnee ngam newnugol peewnugol oon petroŋ, so tawii kay yeeyooɓe e alɗirɓe petroŋ hannde ɓee njooɗaaki heen.
Ɗum firti kadi ko yowitaare men e geec ko ko ɓeydotoo, haa teeŋti noon kadi ooɗoo petroŋ ɓuri laaɓde e moƴƴude e sato men. Ɗum jiidaa e ɓure jotondirɗe e ɓeydagol nguleeki weeyo. Nde tawnoo ndeeɗoo feere tuugii ko e kuutoragol gaas karbonik (CO2) caayɗo e diƴƴe geec, posnoowo ndiyam mum, ina wayi no so ɗum waɗtii golloreede, hankadi wontata tan, ko gaas karbonik mo ngukkitten e weeyo oo, diƴƴe geec moɗa ɗum, enen kuutoren ɗum ngam feewnude kuɓɓam… Nii woni o ɓeydotaako heewde e weeyo, ɗum noon, batte aadee e ɓeydugol nguleeki leydi maa darto.
Batte majjum to bannge faggudu e politik e ƴellitaare so ɗum waɗtii huutoreede no feewi, hay gooto anndaa ɗo kaaɗata : denngaangal leyɗe takkiiɗe geec maa mbaɗtu feewnande koye mum en petroŋ mum en, laamuuji hoorameeji ɗi doole mum en tuuginoo e njeeygu petroŋ yo nganndu laamu mum en fayi ko e solde.


text:
Ñalɗi Ngawundere
Tuggi 18 haa 20 desaambar 2013, “ñalngu winndereewu nagge” ngadanu yuɓɓinaama to Ngaawundere. Ko ina wona cate 10 Tabital Pulaagu e Bilitol Fulfulde tawtoraama ɗuum. Ko ujunnaaje ujunnaaje neɗɗo nootitii heen. Ngalu keewngu kadi waɗaama heen, walla kam ummiima e juuɗe, naatii goɗɗe, hay so tawii kalfinaaɗo Bilitol gonɗo e wuro hee, seedtiima wonde « mi tinaani oon kaalis kaaleteeɗo…».
O wiyi kadi « Mi waawaa wiyde on ko ɗum ɗoo feraa e kewu hee. Waɗi noon, ko nde yimɓe ngari e yahde Mali walla Niijeriyaa, kala garɗo ko kam jogotoo hoore mum. Ɗoo noon, ko min keɓi e balle koo alaa no wayi ».
Gaa gaa luure kaalis, yuɓɓinɓe kewu nguu ina kiisii wonde njettiima faandaare mum en, so mawningol ɗemngal e pinal fulɓe e yahdinde ɗum en e yonta gonaaɗo oo. Hay laamiiɗo Fombina to Niijeriyaa, hono doktoor Muhammadu Barkinɗo Aliyu Musdafaa, puɗɗuɗo miijo ngoo, arii Ngawundere tawtoreede kewu oo.
E nder balɗe tati ɗee, wejooji jotondirɗi e golle ngaynaaka kam e kaɓirɗe mum, mbaɗaama. Ga’i cuɓtaaɗi kadi kollitaama ; ko noon kadi jeewte njuɓɓiniraa ngam faamninde hol ko addi « Ñalngu Nagge », kam e kuccam ngaynaaka, e faggudu kocce, e ƴellitaare mboomri pullo e nder yonta hannde oo. Hade kewu nguu uddude, laamiiɗo Yolaa rokkii e joɗnde, miliyoŋaaji 20 kaalis Kamaruun, ballal mum.
hamada
Wallifiiɓe
- Ne pouvant plus supporter les « ton fils ressemble à mon mari », elle se suicide
- رئيس حركة فلام –يشن هجوما لاذعا على مسعود هوليس مانديلا ولا يستطيع ان يكونه—
- Garlol noddii, Pete e Penenjuru njaabiima
- Seppo refiseeji : “tumarankooɓe e nder leydi mum en”
- موريتانيا شقق مفروشة لمغربيات بدات تجذب بعض الموريتانيين
- [...]


text:
(( pape diop )) MURITANNI HOKKO HAPPI GURRE SENEGAL NAƁE
FUUTAMEDIA.COM
PAPE DIOP KO GARRDINOƊO SUUDU SARƊYEJJI LEYDI SENEGLA GARRDIƊO ƊIƊAL LANDAJJI
BOKK GISS GISS E NJILLU MAKKO TO DIWANN SAIN LOUS O JODIMMA E PELLE AWOƁE
ƁE NGOYYTIMMA RENOƁE KERRI MURITANI TO BANNGE MAJJE INNA TAMPINIƁE
GARRDIƊO BOOK GISS GISS WYI LEPTTI AWOƁE SENEGAL KO LYOPOL SEDAR SENGHOR
SABBU KO KANNKO JAƁƁI DIRRTINDE KEROLL YO FAA REWWO MAYYOO SENEGAL
GORRE NANNI HANNDE E MURITANNI KO E SENEGAL NJEYANNO KO WAYYNO
WURRO NJAGGU E KERR MASSAR ƊE GURRE HANNDE NGONNI KO E NJIMANDE MURITANNI SABBU KO SANGHOR ROKKI MURITANNI ƊEEO GURRE
YO LAMMU SENEGALL ÑAGGO HEPPTUDE GUREMUMM GONNƊE E NDER wurrgo MURITANNI HANNDE
FUUTAMEDIA.COM
hamada
Wallifiiɓe
forum
- (( pape diop )) MURITANNI HOKKO HAPPI GURRE SENEGAL NAƁE23 desambar 2014
Won ko ene wela kaalɗo,welataa keɗiiɗo,so tawii Pappa Joop ene yiɗi Senegaal,won ko foti wonde ngoƴa makko ko wonaa,kaa ɗoo haala,taƴoowa enɗam,pusoowa Leƴƴi...hannde Senegaal ko Lesdi ndimɗunde e hoore mum,no Moritani e no Leyɗe winndre ɗee kala,hannde noon won ko foti wonde golle e kuccam dawriyanke,ko wonah miijaade naatnide dillere,yerɓinoore leydi,taƴa enɗam...so miin wonnoo mo ma mi huccan,no jam artiri Kaasa maasa,mbele ngenndi Senegaal ene deeƴa ɓamtoo,sabu jam ɓuri Hammai.


text:
Ko saabii ñalɗi ina ɓurondira juutde ?
fuutamedia.com
Eɗen teskii ñalawmaaji potaani to bannge njuuteeki, saanga ceeɗu eɗi njuuta so dabbunde ari ɗi ndaɓɓiɗa, ko saabii ɗuum ?
Ko adii fo nganndee Leydi koko murliɗi, ko heedi e naange ko ko e ñalawma wonata, ko runkitii ko wona e jamma.
Geɗal ɗiɗmal ngal : Leydi koko waɗata yiiloo-banngoo ( ɗuum woni yirlaade e hoore mum), ngool jirlagol addani jamma e ñalawma lom-lomtondride, ina hiira ina weeta ɗoon ɗo leydi jokki yirlaade e hoore mum.
Geɗal tataɓal ngal : kala ko ina yirloo e hoore mum, tawata ina waɗi guurtol (axe) goodngol ( no gaarayol wuurtirtee e ñaayre kurus nih) walla koddirangol (potndangol) ngool woodaani kono wiyee so woodno ko ɗo rewata !
Guurtol Leydi ko koddirangol, ngol ummii ko rewo ngol fayi worgo, etee ngol wuurtu leydi, wonaa dow mayri ngol rewi, no paamirton.
Ngool guurtol ko guuringol fotde 23,5° e dow dingiral tagopeeje, ɗuum addi waylo-waylo weeyo ( ceeɗu, dabbunde, demminaare e ndunngu).
Geɗal nayaɓal ngal : Tawde guurtol jirlol (axe de rotation) Leydi ko guuringol, waɗa saha naange ɓura tolnaade bannge rewo leydi, ñalawma leyɗeele gonɗe ɗiin nokkuuji juuta, aɗa ɓeydoo abbaade rewo tan ñalawma ina ɓeydoo juutde, jamma ɓeydo raɓɓiɗde, haa ngaraa won e nokkuuji naange mutata toon lebbi jeegom.
Bannge worgo leydi o, jamma juuta toon ñalawma raɓɓiɗa, won heen ɗo ngarataa ko jamma fotde lebbi jeegom.
Waɗa sahaa kadi ɗum weñcitoo,
Ko ɗuum addanta ñalawmaaji ɗi njuutde won e nokkuuji e ndeer won e sahaaji,
Ɗuum noon so koorka hawrii e ceeɗu ina woni bannge rewo Leydi, tammpere waɗat sibu ñalawmaaji ɗi njuutat, teeŋti noon so en ngabbiima rewo goɗɗuɗo, kono wonɓe worgo ɓe kam njammbitta njuuteeki ñalawma sibu ina raɓɓiɗi.
fuutamedia.com
hamadi jah


text:
Luure hakkune leƴƴi to rewo Mali : Tabital...
Luure hakkune leƴƴi to rewo Mali : Tabital Pulaagu Mali sakkitii peeje
fuutamedia.com
pulaar.org
E darorɗe lewru feebariyee 2014, wiyaama wonde « fulɓe jogitiiɓe mbarii ko ina tolnoo e 30 tuwaareg to nokku ine wiyee Tamkutaat, 80 kiloomeeteer rewo Gaawo, ngam yoftaade dahngo pullo gooto». Geɗe bayɗe nii ina gasa tawa ko ɓooyɗe waɗde e diiwaan hee. Kono nde tawnoo Mali woni tawo ko e jiiɓru, kala ko kewi toon yaawataa faameede ko woni.
Ɗum addani won heen jaggirde ɗum no luural hakkunde fulɓe e tuwaareg en nii, woɗɓe mbiyi ko ownooɓe Mujao ngoni ɗoon, woodi kadi wiyɓe ko ɗum huunde woowtaande ɗoon, so nguykaali jawɗeele fulɓe e kareeli hakkunde aynaaɓe e remooɓe e taƴooɓe.
Ko waawnoo heen wonde fof, gila MNLA (tuwaareg en, ɓe ngonaa keeweendi e rewo Mali) ummitini fiyannde e hitaande 2012, wondude e goomuuji ownooji, luure hakkunde maɓɓe e leƴƴi keddiiɗi ɗii, hono fulɓe e sonngaay en, ko ɓeydiiɗe waawnude.
Nde tawnoo heewɓe, haa arti noon e jaayɗe mawɗe, ko wayi no RFI kollitiri ko waɗi koo ko e sifaa « fulɓe mbarii tuwaareg en », ɗum addani hoohooɓe fulɓe Mali etaade faamninde yimɓe, hay so tawii ɗuum kewii, yo annde wonde fulɓe ɓee ko ɓooyɓe tooñeede, tee ko e lor muusɗo ngoni gila tuwaareg en irñiti hare e leydi ndii.
Nii woni Tabital Pulaagu Mali yuɓɓini yeewtere mawnde ñalnde aset 16/02/2014, ngam hollitde winndere ndee golle bonɗe mbaɗetee gila nde tuwaareg en ummini fiyannde e hitaande 1991. Tiitoonde yeewtere ndee ko « murtooji e dental pinal fulɓe : ngoƴaaji e eɓɓaaɗe peeje ». Yeewtatnoo ko Timoore Culetaa meeɗnooɗo wonde depitee Tenenku e wondude e Aamadu Siisee, meeɗnooɗo wonde kalifu e laamu Mali.
Yuɓɓini yeewtere ndee no mbiy-ɗen nii ko Tabital Pulaaku Mali ngam humpitde aduna oo e malinaaɓe batte murtooji tuwaareg 1990 e 2012 haa arti noon e renndo fulɓe, hollitde ngoƴaaji maɓɓe e kulhuli maɓɓe, kono kadi ngam wostondirde miijooji e sakkitde peeje ngam beldital e jam.
E wiyde jeewtoowo oo, fulɓe njeyaa ko e yimɓe ɓe murtooji baɗooji rewo Mali ɗii ɓuri lorlude. Ɗiim murtooji ɗi Kidaal woni nehaande mum en, tawi ardii ɗum en ko tuwaareg en, mbonnii no feewi jotondire ɓiyngu yummaagu ɓooyɗe ɗi fulɓe njogodinoo e leƴƴi keddiiɗi ɗii, ɗi luure hakkunde mum en meeɗaa diwtude luure bajjondirɗe durngooji walla beeli ndiyam. Yeewtere ndee hollitii ko arata koo:
« Yeruuji seeɗa wonande murto 1990 fawaade e wiɗtooji ɗi pelle aynaaɓe mbaɗi : Tenenku : 41 maayɗo e 25 gaañiiɓe, hedde 8 668 holsere e 6 776 ngelooba, be’i e baali dahaaɗi, njogitaaje 8 gujjaaɗe, bitikaaji 7 larwaaɗi ; njaru ɗumɗoo fof ina tolnoo e miliyaar e 440 miliyoŋ e 611 ujunere e 500 mbuuɗu Seefaa. To Gunndam : maayɓe 10 e 9 789 allaadu e 2 621 jawdi cewndi e gelooɗi 10 pefaaɗi. (Limooje serkal Dire e Koro e Jenne e Moɓti e Ñaafunke ina ngoodaa). Nder ɗumɗoon fof hay gooto e loraaɓe ɓee walla ronooɓe mum meeɗaa lomtinaneede hay so tawii noon ɗum ƴettananooma sariya. Boom, e daawal hakkunde hee, banndiiji jogitiiɗi baɗnooɗi ɗiiɗoo bonanndeeji ƴettaa, towaa, ndokkaa tiitaruuji e garaduuji ɗi njiɗnoo kala, pektaa e nokkuuji laamu alaa ko ŋakkiraa…
E wiyde jeewtoowo oo, murto 2012 ngoo kadi ɓuri fof bonnande fulɓe. Fulɓe hoɗnooɓe e diiwanuuji Kidaal e Gaawo e Tummbuktu e Moɓti kam e leƴƴi keddiiɗi ɗii fof nguurdii e caɗeele e leepte goote : baawnugol e dow mum en laabi bonɗi e innde lislaam, gujjugol jawɗeele mum en, leeɓte keewɗe goɗɗe. Heen sahaaji ko bonnannde ƴiiƴiire nde yejjittaake ko wayi no warngo mawɗo wuro Hommbori ñalnde 2 feebariyee 2012 e warngo 53 gaynaako ñalnde 18 noowammbar 2013 to Tinahamma to serkal Ansongo, sara keerol Niiseer (doggol maayɓe ngol ina jogaa).
Laygol murto ngoo haa e nokkuuji ɗo meeɗaano yettaade, bonnanii fulɓe ɓee ko heewi. Serkal Ñaafunke e Duwensaa keɓtaama lebbi keewɗi, serkal Moɓti kadi yerɓii no feewi nde Konnaa yanaa ñalnde 10 saawiyee 2013 ndee. Tenenku e Yuwaru, gila laamu dogi, yalti ɗum en, woppi ɗum lebbi keewɗi, nguuri ko caɗeele duumiiɗe. E nder ɗii nokkuuji kala ɗi fulɓe ɓuri heewde e mum en, rebel en ɓee alaa fof bonannde mbaɗaani ɗoon : warhoore, lepte, kelgol kuɓeeje laamu e ngaluuji pinal, nguyka ndariindi, ownugol hakkillaaji yimɓe, uddugol nokkuuji nafoore renndo … To Duwensa jiimnooɓe nokku oo (MNLA e MUJAO) kersaani hay wujjude oto nawoowo maayɓe, hay taggude tappiiji bertaaɗi e leydi kam e comci ɓoornaaɗi ».
E wiyde Tenenku, gaa gaa ɗee baɗe kuuɓtodinɗe e nder diiwanuuji nay rewo ɗii kala, haa e caggal mum en, geɗe ɗiɗi bonɗe, ɗe meeɗaa waɗde, ina njaggi yimɓe fof kaawis : warngo Dunngura ɗo ɗanniyankooɓe tonngaa, mbaɗaa muumel siraaɗi, kirsaa walla pellaa, ndaasaa mberlaa e nder woyndu. Geɗal ɗimmal ngal ko kaɗgol polindaaji 2013.
Peeje ñawndirɗe hare njogitaari rewo leydi ndii
Ngam artirde beldital e jam, Tabital Pulaagu Mali sakkitii miijo tuugiingo e golle garooje ɗee : kisnugol duumingol keeri e nokkuuji e laabi parwuɗi ; gartugol timmungol laamu e denndaangal nokkuuji ɗo ngu alaano ; jiytugol warkoyeeɓe, ñaawa ɗum en ; binnditagol loraaɓe ɓee e lomtinande ɗum en ko mbaasnoo ; jeyegol Tabital Pulaagu Mali e juɓɓule laamu kalfinaaɗe dogde e beldital ; juɓɓingol pottitte nder e hakkunde leƴƴi ngam welditinde ɗum en, mbele mbaawa wuurdude e nanondiral.
Ko noon kadi fedde ndee ɗaɓɓiri juɓɓingol pottitte jaafondiral e beldital ; juɓɓingol polindaaji 2014 e sifaa ɓurɗo moƴƴude, tawi doole kisal leydi ndii ina ɗofta jawdi ndii ; toppitagol timmungol nokkuuji keɓtanooɗi ɗii walla ɗo murtooji ɗii keewi waɗde ɗoo tawa ina waɗa toon, to rewo too, eɓɓaaɗe ƴellitaare (jaŋde …) ; gasgol boyli yaraano jawdi e nder nokku Mema oo kam e saraaji lappi jawdi e durngo.
Bookara Aamadu Bah


text:
"Pobbi conngii barooɗe" - KAAW TOKOSEL TUURE
Boolumbal wullii luukii
hoodere siirti dow jeeri
Jooli kaaYe fof girnyitii faayii
Golal laamu boto boto diirii
duule pelɓondiri toɓo jippii
kono ko jamngel pittaali toɓi
pobbi conngii barooɗe dow Jeeri
bonoore seɗii sagataaɓe ngenndi
soofaaji leydi-am ɓe kalkii ngartoraani
Saare am sunii foofaani
Mammadu Sammba Jah mawnum Jarno
korsuɗo neene Raabi nawaama artaani
pobbi conngii barooɗe dow jeeri
Ko Usmaan Abdalla Usmaan ɓe mobbi
capatal Wele hannde min mbeltaaki
yelle Woojere Wele Be njolnii e biir ɓe nawii
Giɗo Cilo Budal yahii waynaaki
woppii baayeeji ndiwnaani
Sammba Demmba Kulibali min ngoyii
ɓe nawii njoolam yaakaare Baaba Demmba
pobbi conngii barooɗe dow jeeri
Arme malaani pullo Bilbasi
Saada Binta Sooyel Be nawii
Pullo tinaani ndeke jamfa jolii
ndoorel wonaa sehil ko jamfa muyni
Pobbi conngii barooɗe dow Jeeri
Jayli Bah yahii waynaaki
ñande heen jeyli ndillaani
Be pellaa no jigaaje e pooli
pobbi conngii barooɗe dow Jeeri
Denɗi! mi eeriima taan Toorodo
Jaalal galle Baaba Bokar ɓe liɓii
Sammba Sumarel jolii e biir ɓe nawii
Ko jamma jeytaare Be njuɗimo
sukuño wiyi ina welna juulde ngenndi
alaa ko welatamo so wonaa layyaade teew ɓaleejo
jamma 28 nowamburu ko 28 sagata ɓe kutti
petelaaji ɓe pelli,
ataaye ɓe njartii
jaleeɗe ɓe kakki
koyɗe ɓe pawondiri
Aararaay ɓe mbeeyni
ngam weltaare nge yannge jigaaje
pobbi conngii barooɗe dow Jeeri.
Mboɗo woya mi yejjitaani kaawoyam
Soh pullo taan Alfaa mawnum Paali
noddumi ko yelle Tullaay e Halimata
korsuɗo maamooy Binta
Afo Baaba Mamma Sibaa
ɓalawol yooɗi yuumti no fino Alla
ɓe mbarii Hammadi jaagal wuro e ladde
pobbi conngii barooɗe dow jeeri
bonoore seɗi sagataabe nder jeereende
Jammaaji Inaal kulɓiniima,
jammaji Nebeyka kulɓiniima
jammaaji Jereyda kulɓiniima
Jammaaji Aslaat kulɓiniima
Pobbi conngii barooɗe dow Jeeri.
Wuram ɗaanaaki ɗaldaama yeeweende
ɗaanaaki ne kay yummum Abdul Bukka Njaay
Takkusaan ina eeree, curuyal haggi laaɗe
kure ina cokkee e Abdul e baaɗiraagel yari maayo
taanum Dikkal ganndo maayo e noodi Be njoolii.
Yumma ina ndaara o bone waawanaa
nde tooñannge ɓurtii korsa haɗataa
ko gubboowel ceene o waɗaa, caggal wuro o werlaa
Neene Amnata momtu gonɗi munyaa
duwaaw ngayniraa nduusiraa Abdul ma.
Mboɗo woya mi gaynaani hiiwtaade
hay sinno jamfa waɗiikam ko ina wara
Maalik coftungel Gorel mi yejjittaa
ko fedde am haɗtii nde waasi jahdiiɗo
mboɗo naji mboɗo janngto mi deƴƴaani
haa giɗo siftinimi Baaba Hammadi Juumo ko ɗoo rewi
Gila naange fuɗaani fittaandu makko ɓe ndiiftii
Be mbarimo hay juuldemo ɓe kaɗi
galle ɓe naati hay woydemo ɓe karmini
kurusaaji Be taƴi, duwiiɗo waaltoyaa wirto Bennaa
waɗde saare am woyii deƴƴaani.
Saare am woyii deƴƴaani Aamadu Sal Tokosel
cukalel yontaani be petti suumtii haa maayi.
Sare am woyii deƴƴaani Babayal Jah
Baaɗum kaamiilu kaɓɓaaɗo
Ko piile cuumti Jarno haa maayi.
Ko o yimno lollini SYBAHSAAR haa jookli fof nani
Saare am woyii Iisa Sumarel haa dow koylel mbaara.
Kono haa jooni leñol faamaani
ko ƴakki jalo e jammbere woppaa gerte cahaaɗe.